Waktu tepat vaksin kanak-kanak, remaja
Oleh MOHD. HUSNI MOHD. NOOR

23 September 2021, 5:49 pm
PUTRAJAYA – Keputusan kerajaan melaksanakan program suntikan vaksin Covid-19 terhadap kanak-kanak dan remaja berusia 12 hingga 17 tahun di negara ini adalah tepat pada masanya.
Ini kerana, data terkini menunjukkan berlakunya trend peningkatan kes membabitkan golongan itu sejak beberapa bulan lalu dan ia amat membimbangkan.
Perkara itu diakui sekumpulan pakar perubatan pada sesi libat urus bersama media anjuran Kementerian Kesihatan (KKM) bertajuk Keberkesanan Vaksin dan Vaksinasi Remaja hari ini.
Sesi itu dikendalikan Timbalan Ketua Pengarah Kesihatan (Penyelidikan dan Sokongan Teknikal), Datuk Dr. Hishamshah Mohd. Ibrahim bersama tujuh ahli panel.
Pakar Pediatrik Penyakit Berjangkit Hospital Raja Perempuan Zainab II, Dr. Nik Khairulddin Nik Yusoff berkata, data menunjukkan seramai 310,000 kanak-kanak dan remaja dijangkiti Covid-19 setakat September tahun ini dengan 41 kematian direkodkan akibat jangkitan virus tersebut.
Menurutnya, ia peningkatan ketara berbanding hanya 12,620 kes jangkitan dan enam kematian direkodkan pada tahun lalu.

“Bahkan, kes jangkitan membabitkan golongan itu juga naik mendadak sejak Julai lalu disebabkan penularan varian Delta,” katanya.
Sementara itu, Hishamshah berkata, beliau tidak menafikan tumpuan utama kerajaan adalah untuk memberi suntikan vaksin kepada populasi dewasa, namun golongan kanak-kanak dan remaja juga tidak harus dipinggirkan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rampasan arak, rokok seludup lebih RM2 juta
Oleh ASLIZA MUSA

23 September 2021, 5:24 pm
TAPAH – Pasukan Gerakan Am (PGA) Briged Utara merampas pelbagai jenis minuman keras dan rokok seludup bernilai lebih RM2 juta dalam serbuan di sebuah premis di Jalan Stesen, di sini hari ini.
Dalam Op Kontraband oleh Cawangan Risik Briged Utara pada pukul 2.15 pagi itu, dua lelaki berusia 59 dan 51 tahun berjaya ditahan.
Timbalan Komander Briged Utara, Asisten Komisioner Mohd. Noh Khamis berkata, pihaknya merampas 4,105 karton rokok pelbagai jenama, 38,628 tin arak dan 3,421 botol minuman keras.
Sebahagian barangan itu disembunyikan dalam sebuah lori dan trak pikap manakala selebihnya di dalam premis yang dijadikan gudang penyimpanan.
“Kedua-dua suspek aktif menjalankan kegiatan itu sejak enam bulan lalu.
“Barangan tersebut diambil dari Lembah Klang untuk diedarkan ke kawasan perkampungan Orang Asli dan kedai runcit di Bidor, Kampar, Tapah, Teluk Intan dan Cameron Highland,” katanya pada sidang akhbar di Batalion 3 PGA Senoi Praaq Kem Bidor di sini hari ini.

Menurut Mohd. Noh, kumpulan itu berselindung di sebalik penghantaran barang perkakasan menggunakan lori dan trak pikap yang mana barang-barang seludup diletakkan di bahagian belakang. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Elak turun ke laut jika cuaca tidak baik
Oleh SHAMSUL KAMAL AMARUDIN

23 September 2021, 5:20 pm
LUMUT – Komuniti maritim khususnya nelayan di negeri ini dinasihatkan agar sentiasa berwaspada dan peka dengan keadaan cuaca semasa ketika fasa peralihan monsun sekarang.
Mereka perlu mendapatkan maklumat keadaan cuaca dan laut daripada Jabatan Meteorologi Malaysia (MetMalaysia) terlebih dahulu sebelum turun ke laut.
Pengarah Maritim Malaysia (APMM) negeri Perak, Kepten Maritim Shahrizan Raman berkata, pihaknya tidak boleh melarang sekiranya nelayan memilih ke laut walaupun dalam keadaan cuaca tidak menentu.
“Kami tiada kuasa untuk melarang komuniti maritim ke laut tetapi menasihati agar sentiasa memeriksa ramalan cuaca, dan mengambil langkah keselamatan.
“Jika ada amaran ribut daripada MetMalaysia, nelayan atau pemancing dinasihatkan tidak turun ke laut demi keselamatan mereka sendiri,” katanya ketika dihubungi hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Guan Eng jumpa Datuk Zarul bincang projek
Oleh NUZULSHAM SHAMSUDDIN

23 September 2021, 5:29 pm
KUALA LUMPUR – Saksi pendakwaan keenam memberitahu Mahkamah Sesyen di sini hari ini bahawa Lim Guan Eng ada bertemu dengan pemilik syarikat Consortium Zenith Beijing Urban Construction Group (CZBUCG), Datuk Zarul Ahmad Mohd. Zulkifli beberapa kali bagi membincangkan perkembangan projek terowong dasar laut di negeri itu.
Farida Hani Yacob yang merupakan bekas Setiausaha Sulit Guan Eng berkata, pertemuan dengan Zarul itu sering diadakan di Pejabat Ketua Menteri di Bangunan Komtar, Pulau Pinang.
Ujarnya, beliau mula mengenali Zarul sejak media mula melaporkan tentang projek terowong di Pulau Pinang sebagai pemilik CZBUCG, berdasarkan keadaan pada masa itu.
“Seingat saya, pertemuan yang disusun membabitkan janji temu antara Zarul dan Guan Eng adalah kurang daripada lima kali.
“Bagaimanapun, saya tidak dapat sahkan secara tepat kerana tidak ingat, tetapi ianya tidak terlalu kerap,” katanya ketika membacakan pernyataan saksi.
Sementara itu, seorang lagi saksi, Pengurus Besar WCT Construction Sdn. Bhd, Ooi Bok Thian, berkata meskipun syarikatnya mempunyai pengalaman dalam projek pembinaan terowong dasar laut, namun markah penilaian teknikal dan kewangan bagi projek hanya 59.

Bok Thian, memberitahu, syarikat CZBUCG mendapat markah tertinggi sebanyak 93 bagi keseluruhan penilaian teknikal dan kewangan bagi projek pembinaan jalan utama dan terowong dasar laut.
Perbicaraan di hadapan Hakim Azura Alwi bersambung esok.
Guan Eng, 61, didakwa sebagai Ketua Menteri Pulau Pinang menggunakan kedudukannya untuk menerima suapan bagi dirinya wang RM3.3 juta bagi membantu syarikat Zarul untuk melaksanakan Projek Pembinaan Jalan-Jalan Utama dan Terowong di Pulau Pinang bernilai RM6.3 bilion.
Kesalahan itu dilakukan pada Januari 2011 dan Ogos 2017 di Pejabat Ketua Menteri Pulau Pinang, Tingkat 28, Komtar mengikut Seksyen 23(1) Akta SPRM.
Bagi pertuduhan pindaan kedua, Guan Eng didakwa semasa menjawat jawatan Ketua Menteri Pulau Pinang meminta balasan 10 peratus daripada keuntungan yang akan diperoleh Zarul sebagai upah bagi melakukan perkara yang dicadangkan iaitu membantu syarikat milik ahli perniagaan tersebut dilantik untuk projek sama.
Ahli Parlimen Bagan itu juga didakwa atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Taman tema keluarga bakal dibuka
Oleh MOHD RASDAN AHMAD

23 September 2021, 5:34 pm
PETALING JAYA – Keputusan sama ada taman tema keluarga akan dibuka dalam masa terdekat bakal diumumkan tidak lama lagi.
Menteri Pelancongan, Seni dan Budaya (MOTAC), Datuk Seri Nancy Shukri berkata, pengumuman itu akan disampaikan pada masa yang sesuai memandangkan banyak sektor ekonomi telah dibenarkan beroperasi termasuk gelembung pelancongan yang dijangka akan diperluaskan pada bulan depan.
“Pembukaan ini melihat melalui data yang telah dikongsikan pihak Kementerian Kesihatan (KKM) kepada MOTAC, pengumuman itu tidak lama lagi.
“Persoalan destinasi mana bakal dibuka tidak perlu timbul lagi, taman tema nanti dalam masa terdekat akan diumumkan,” katanya pada sesi penggulungan Usul Menjunjung Kasih Titah Yang di-Pertuan Agong pada persidangan Dewan Rakyat hari ini.
Beliau berkata demikian ketika menjawab soalan tambahan Maszlee Malik (Simpang Renggam-Bebas) yang ingin tahu tentang kebenaran untuk taman tema keluarga kembali beroperasi atau tidak. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suntikan vaksin pekerja asing Lembah Klang di PPV CIDB
Oleh KOSMO!

23 September 2021, 5:19 pm
Oleh PETAH WAZZAN ISKANDAR
PUTRAJAYA – Pekerja warga asing melibatkan semua sektor di Lembah Klang yang belum menerima vaksin Covid-19 boleh mendapatkannya secara janji temu atau ‘walk-in’ di Pusat Pemberian Vaksin Pusat Konvensyen CIDB, Jalan Cheras, Kuala Lumpur (PPV CIDB) bermula Isnin depan.
Pasukan Petugas Khas Imunisasi COVID-19 (CITF) dalam satu kenyataan berkata, mereka yang ingin mendapatkan suntikan itu boleh melakukannya bermula Isnin iaitu 27 September ini sehingga 6 Oktober depan bermula pukul 9 pagi hingga 6 petang.
“Semua warga asing digalakkan untuk mendaftarkan online di laman sesawang https://vaccine.cidblink.com/ untuk mendapatkan janji temu dan mempercepatkan proses pendaftaran apabila hadir di PPV CIDB nanti. Pendaftaran boleh dilakukan secara individu atau melalui majikan.
“Setelah mendaftar dan melakukan pembayaran RM90 secara online bagi dua dos suntikan, mereka akan diberikan janji temu melalui emel atau sistem pesanan ringkas (SMS),” kata kenyataan itu hari ini.
Bagaimanapun, katanya, bagi peserta yang mahu ke PPV CIDB secara ‘walk-in’, pembayaran boleh dibuat di lokasi tetapi tertakluk kepada kekosongan pada hari berkenaan. – K! ONLINE

Menurutnya, majikan yang menghantar lebih daripada 10 orang pekerja dalam satu hari perlu menghantar wakil syarikat untuk menguruskan pekerja mereka di PPV CIDB.
“Kapasiti harian PPV adalah sebanyak 2,000 orang sehari manakala walk-in juga adalah berdasarkan kaedah siapa dahulu bergantung kepada kapasiti bekalan vaksin harian di PPV CIDB.
“Pemberian vaksinasi adalah tertakluk kepada terma dan syarat Kementerian Kesihatan (KKM) dan prosedur operasi standard (SOP) PPV CIDB,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dolla mahukan Ariana Grande, K-Clique
Oleh MOHD. HAIKAL ISA

23 September 2021, 5:46 pm
PETALING JAYA – Semakin dikenali bukan hanya di Malaysia bahkan di Amerika Syarikat (AS) apabila wajah mereka terpampang di papan iklan digital tersohor di Times Square, New York, kumpulan Dolla tidak meletakkan sebarang syarat spesifik andai berjaya mengatur langkah ke Hollywood suatu hari nanti.
Dianggotai empat gadis berbakat iaitu Sabronzo, Tabby, Syasya dan Angel, Dolla yang ditemui Kosmo! Online secara virtual bersempena pelancaran single terbaharu, Berani sebentar tadi berkata, berlaku jujur terhadap diri masing-masing yang membuatkan mereka berada pada tahap sekarang.
“Kami percaya, apa yang unik tentang Dolla adalah kejujuran terhadap diri masing-masing. Tiada apa yang perlu diubah kalau pun suatu hari nanti kami berpeluang ke Hollywood untuk mengembangkan pasaran muzik.
KUMPULAN Dolla.
“Kami berada pada posisi sekarang atas sokongan dan bantuan para peminat. Kami takkan berubah hanya kerana untuk memuaskan hati pihak lain. Kami hanya akan jadi diri sendiri,” kata Sabronza mewakili tiga rakannya yang lain.
Dalam pada itu, Dolla memaklumkan, buat masa sekarang, ada dua selebriti yang mereka berhasrat untuk berkolaborasi bersama.
“Pertamanya, Ariana Grande. Sebab memang tengah ‘hot’ sekarang. Kalau dapat bikin muzik dengan dia, mimpi akan jadi kenyataan. Kedua, saya rasa ada ruang dan peluang untuk Dolla bekerjasama dengan K-Clique, boleh ‘battle’ trap! Pasti mengujakan,” kata Dolla.

Terdahulu, Selepas Yuna dan Layla Sania, kumpulan Dolla muncul artis ketiga dari Malaysia yang fotonya dipaparkan di papan iklan digital tersohor di Times Square, New York, AS.
Penampilan Dolla yang mewakili Malaysia di papan iklan terkemuka itu adalah sebahagian daripada kempen EQUAL oleh wadah penstriman digital, Spotify.
Hadir dengan karya bernuansa sedikit ‘up tempo’, Berani akan berada di semua pelantar digital seperti Spotify, KKBox, iTunes, Apple Music, Deezer, YouTube bermula esok (24 September 2021). – K! ONLINE


Hospital Medan HPP beroperasi esok
Oleh SAFINA RAMLI

23 September 2021, 5:42 pm
GEORGE TOWN – Hospital medan bagi fasiliti tambahan perawatan pesakit Covid-19 di Hospital Pulau Pinang (HPP) di sini dijangka memulakan operasi esok dengan menerima pesakit pertama pada pukul 9 malam.
Pegawai Memerintah Batalion Kedua Perubatan Angkatan Tentera Malaysia (ATM), Leftenan Kolonel Dr. Zamri Derahman berkata, bagaimanapun terdapat beberapa prosedur lain yang perlu dilaksanakan pagi esok sebelum ia dapat beroperasi sepenuhnya.
“Setakat hari ini, 90 peratus siap dari segi infrastruktur dan pagi esok pasukan jurutera akan melakukan penilaian akhir yang mana jika ia dipenuhi, hospital ini akan mencapai 100 peratus siap serta bersedia menerima pesakit.
“Pesakit pertama dijangka ditempatkan pada pukul 9 malam, namun pihak HPP perlu menjalankan operasi pembersihan penuh terlebih dahulu sebelum pesakit boleh dirawat,” katanya kepada pemberita selepas sesi ujian penuh dan latihan keselamatan kebakaran di HPP di sini hari ini.
Hospital medan itu dijangka mempunyai 100 buah katil dilengkapi kemudahan oksigen, wad pesakit dan lain-lain kemudahan yang mampu merawat pesakit.
Sementara itu Zamri berkata, bagi melicinkan operasi, dua pegawai dan 22 anggota ATM akan ditempatkan di hospital medan berkenaan, manaka lima pakar, 54 pegawai perubatan dan 250 staf sokongan serta jururawat dari Kementerian Kesihatan akan turut ditempatkan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lepas sesat kena kompaun pula
Oleh NABIL AIMAN NOR AZWAN

23 September 2021, 5:29 pm
PETALING JAYA – Dua wanita yang sesat ketika mendaki Bukit Saga, Ampang semalam dikenakan kompaun kerana tidak memiliki permit mendaki di kawasan hutan simpan itu.
Mereka yang berusia 26 dan 29 tahun itu pada awalnya tersesat dan diselamatkan oleh Jabatan Perhutanan Negeri Selangor (JPNS) dan bomba.
Menurut Pengarah Perhutanan Negeri Selangor, Datuk Ahmad Fadzil Abdul Majid, pihaknya menerima panggilan pada pukul 1 tengah hari semalam.
“Pihak kami dimaklumkan oleh polis mengenai dua wanita yang dipercayai sesat semasa mendaki di Bukit Saga.
“Mangsa menghubungi pihak keselamatan melalui telefon bimbit dan dijumpai selamat pada pukul 3 petang,” katanya ketika dihubungi Kosmo! di sini hari ini.
Mengulas lanjut, beliau memberitahu, JPNS akan mengenakan kompaun ke atas dua wanita tersebut kerana tidak memiliki permit untuk mendaki di dalam hutan simpan.

Tindakan kompaun dibuat mengikut Seksyen 47 Akta Perhutanan Negara 1985 atas kesalahan tiada permit aktiviti dan melanggar larangan yang telah dikeluarkan oleh JPNS.
JPNS masih lagi menutup semua operasi dan aktiviti di Taman Eko Rimba, Denai dan Jalur pendakian dalam Hutan Simpanan Kekal.
Tiada sebarang kelulusan permit dikeluarkan dalam tempoh Pelan Pemulihan Negara (PPN) Fasa 2. – K! ONLINE


Nak pinjam RM5,000 ditipu RM29,700
Oleh EDDY AQMAL MOHAMED HAMIDI

23 September 2021, 4:56 pm
PETALING JAYA – Seorang wanita mengalami kerugian sebanyak RM29,700 selepas diperdaya oleh satu sindiket penipuan pinjaman tidak wujud dalam kejadian di ibu negara pada 15 September lalu.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pihaknya telah menerima laporan berhubung kejadian daripada mangsa berusia 28 tahun yang bekerja sebagai seorang jurujual.
“Pada 15 September lalu, mangsa telah melayari internet dengan niat untuk membuat pinjaman peribadi sebanyak RM5,000 dan tidak lama kemudian dia telah dihubungi oleh individu tidak dikenali yang mendakwa daripada sebuah syarikat pinjaman wang.
“Wanita berkenaan kemudiannya telah memberikan salinan kad pengenalan, penyata bank serta slip gaji untuk proses permohonan pinjaman wang dan dia kemudiannya telah diminta untuk membuat beberapa transaksi pembayaran,” katanya dalam satu kenyataan hari ini.
Menurut Mohd. Mahidisham, sepanjang 16 hingga 19 September lalu, mangsa telah membuat sebanyak 13 transaksi secara berperingkat ke lapan akaun bank yang berbeza berjumlah RM29,700.
“Setelah bayaran bagi pemprosesan pinjaman dibuat, mangsa mulai tersedar dirinya ditipu apabila tidak menerima wang pinjaman yang dijanjikan.

“Siasatan awal ke atas akaun-akaun yang digunakan mendapati akaun tersebut terlibat dengan beberapa kes melibatkan pelbagai kesalahan jenayah komersial dan kes disiasat di bawah Seksyen 420 Kanun Keseksaan kerana menipu,” ujar beliau.
Tambah Mohd, Mahidisham, polis Kuala Lumpur menasihatkan orang ramai agar tidak mendedahkan maklumat peribadi serta maklumat perbankan kepada pihak yang tidak dikenali serta membuat semakan nombor telefon atau nombor akaun di http://ccid.rmp.gov.my/semakmule/.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pengarah syarikat tawar rasuah didenda RM70,000
Oleh NOR SHAFAWATI YUP

23 September 2021, 4:42 pm
SEREMBAN – Seorang pengarah syarikat alat ganti motor dijatuhi hukuman denda RM70,000 di Mahkamah Sesyen di sini hari ini selepas mengaku bersalah menawarkan suapan kepada dua pegawai penguat kuasa Kementerian Perdagangan Dalam Negeri dan Hal Ehwal Pengguna (KPDNHEP), Februari tahun lalu.
Tertuduh, Wong Yeng Fart, 49, membuat pengakuan bersalah atas pertuduhan pilihan itu selepas ia dibacakan di hadapan Hakim Madihah Harullah.
Mahkamah turut memerintahkan tertuduh dipenjara 12 bulan sekiranya gagal membayar denda tersebut, bagaimanapun tertuduh membayar denda yang dikenakan.
Mengikut pertuduhan, Yeng Fart didakwa memberi suapan wang tunai RM100,000 kepada dua pegawai KPDNHEP yang bertugas di Unit Kawalan Bekalan, Seksyen Penguatkuasa KPDNHEP Negeri Sembilan.
Ia sebagai dorongan supaya tindakan tidak diambil ke atas semua pemilik Syarikat Viss Motor Parts Sdn. Bhd. yang melakukan kesalahan di bawah Akta Cap Dagangan 2019.
Kesalahan itu didakwa dilakukan di sebuah premis restoran di Seksyen 8, Seremban 2 pada 4 Februari 2020.

Pendakwaan dibuat mengikut Seksyen 214 Kanun Keseksaan yang sabit kesalahan boleh dijatuhi hukuman penjara maksimum 10 tahun atau didenda atau kedua-duanya.
Sabit kesalahan boleh dihukum penjara selama tempoh tidak melebihi 20 tahun atau denda tidak kurang daripada lima kali ganda jumlah atau nilai suapan yang menjadi hal perkara kesalahan itu, jika suapan itu dapat dinilai atau berbentuk wang, atau RM10,000 atau mengikut mana-mana yang lebih tinggi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mediasi rayuan kes saman Awal, Scha-D’Haja tahun depan
Oleh NUZULSHAM SHAMSUDDIN

23 September 2021, 5:04 pm
KUALA LUMPUR – Proses mediasi kes saman membabitkan pasangan selebriti Awal Ashaari dan isterinya, Scha Al-Yahya dengan syarikat pembekal tekstil D’Haja (Malaysia) Sdn. Bhd. yang kini berada di peringkat rayuan ditetapkan pada 17 Januari 2022.
Mediasi ialah proses bagi menyelesaikan suatu pertikaian tanpa melalui perbicaraan yang panjang di mahkamah.
Perkara itu dimaklumkan peguam Muzzammil Merican Hasnal Rezua Merican yang mewakili D’Haja ketika dihubungi di sini hari ini.
“Proses mediasi (17 Januari 2022) akan berlangsung di hadapan Hakim Mahkamah Tinggi, Datuk Seri Mohd.  Firuz Jaffril.
“Sekiranya tiada penyelesaian, mahkamah menetapkan pengurusan kes selanjutnya pada 19 Januari 2022 dan pada tarikh itu mahkamah juga akan menetapkan satu tarikh lain untuk pendengaran rayuan D’Haja bagi mengetepikan keputusan Mahkamah Sesyen,” katanya.
D’Haja memfailkan rayuan untuk mengetepikan keputusan Mahkamah Sesyen di sini yang membenarkan tuntutan saman Awal dan Scha terhadap syarikat itu berhubung dakwaan pelanggaran kontrak perjanjian pengedaran eksklusif minyak wangi jenama Bleu dan Maroon keluaran pasangan terbabit.

Rayuan itu difailkan D’Haja pada 3 April 2019 atas alasan Mahkamah Sesyen terkhilaf ketika membenarkan tuntutan saman pasangan selebriti berkenaan pada 27 Mac 2019.
Pada 8 September 2020, Mahkamah Tinggi mencadangkan supaya pihak yang terlibat dalam kes saman itu menyelesaikannya secara baik melalui proses mediasi.
Pasangan suami isteri itu memperoleh ganti rugi RM345,305 selepas menang dalam saman mereka terhadap D’Haja. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Setengah jam tersepit dalam van
Oleh NOOR HASLIZA NUSI

23 September 2021, 4:37 pm
GEORGE TOWN – Seorang pemandu van terpaksa menahan kesakitan hampir setengah jam akibat tersepit di dalam kenderaan itu yang terlibat dalam kemalangan dengan sebuah kereta jenis Perodua Kancil di Jalan Perak, Jelutong di sini hari ini.
Dalam kejadian kira-kira pukul 1 petang itu, mangsa lelaki berusia 28 tahun tersebut dilaporkan mengalami kecederaan parah pada muka.
Jurucakap Jabatan Bomba dan Penyelamat negeri berkata, pihaknya yang tiba di lokasi kejadian sebaik menerima laporan kecemasan mendapati mangsa tersepit di tempat pemandu, manakala pemandu kereta terlebih dahulu dihantar ke hospital.
“Kerja-kerja mengeluarkan mangsa yang tersepit dilakukan dengan peralatan khas dan dia berjaya dikeluarkan pada pukul 1.40 petang.
“Difahamkan pemandu kereta yang belum dikenal pasti identitinya itu mengalami kecederaan pada kepala,” katanya dalam satu kenyataan hari ini.
Tambahnya, mangsa yang tersepit telah dibawa ke Hospital Pulau Pinang di sini untuk rawatan lanjut dan operasi menyelamat tamat sepenuhnya pada pukul 1.47 petang. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ambil kesempatan bercuti, jumpa keluarga di Langkawi
Oleh NUR ANATI JUHARI

23 September 2021, 5:08 pm
ALOR SETAR – Lebih 200 penumpang menaiki feri bagi perjalanan pertama ke Pulau Langkawi dari Terminal Feri Kuala Kedah yang mula beroperasi hari ini.
Terminal tersebut sebelum ini ditutup susulan pelaksanaan Perintah Kawalan Pergerakan Diperketatkan (PKPD) di mukim Kuala Kedah pada 6 September hingga 19 September lalu.
Rata-rata penumpang yang ditemui memberitahu mereka mengambil kesempatan bercuti dan berjumpa saudara sempena projek rintis gelembung pelancongan Langkawi sejak 16 September lalu.
Menurut Mohd. Asyraf Ismail, 27, dia dan isteri, Maisarah Jamaluddin, 27, baru sahaja mendirikan rumah tangga dan membuat keputusan berbulan madu di pulau itu selama tiga hari dua malam.
“Sebelum buat tempahan, kami mengikuti berita tentang perkembangan di sana dan yakin keadaan selamat apabila melihat pelaksanaan prosedur operasi standard (SOP) yang ketat,” katanya ketika ditemui di Terminal Feri Kuala Kedah di sini hari ini.
Katanya, dia dan isteri tiba di terminal feri itu seawal pukul 12 tengah hari untuk melakukan ujian saringan Covid-19 dan bersyukur keputusan mereka negatif.

Seorang lagi penumpang, Nur Zahida Salleh, 39, berkata, dia mengambil kesempatan bercuti ke Langkawi bersama keluarga serta melawat saudaranya di sana. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kontraktor licik perdaya mangsa RM45,000 diberkas
Oleh IVAN AMIRUL

23 September 2021, 5:14 pm
BEAUFORT – Polis daerah ini menahan seorang kontraktor ekoran disyaki memperdaya seorang mangsa dalam urusan pembinaan rumah sehingga menyebabkan kerugian sebanyak RM45,000.
Suspek berusia 37 tahun itu dipercayai menawarkan perkhidmatan bina rumah berkenaan berjaya ditahan anggota dari Jabatan Siasatan Jenayah Komersial, Ibu Pejabat Polis Kontinjen (IPK) Sabah pada pukul 3.30 petang, semalam.
Ketua Polis Daerah Beaufort, Deputi Superintendan Yusoff Zaki Mat Yaacob berkata, siasatan awal mendapati, suspek membuat perjanjian untuk pembinaan rumah dengan mangsa yang berkeluasan 83 meter persegi pada Februari 2017.
“Suspek juga meminta mangsa membuat bayaran pendahuluan sebelum kerja-kerja pembinaan dapat dijalankan.
“Mangsa telah membuat tiga transaksi pembayaran deposit kepada syarikat milik suspek dengan bernilai keseluruhan sebanyak RM43,000.
“Bagaimanapun, kerja-kerja pembinaan rumah milik mangsa tidak pernah dijalankan seperti yang dijanjikan sehingga kini selepas pembayaran dibuat,” katanya ketika dihubungi hari ini.

Menurut Yusoff Zaki, mangsa kemudiannya cuba menghubungi suspek untuk mendapatkan maklum balas namun gagal sebelum pergi ke pejabat penama dan terkejut selepas mendapati pejabat berkenaan tidak lagi wujud.
“Menyedari ditipu, mangsa terus membuat laporan polis dan siasatan terus dijalankan sebelum suspek berjaya ditahan,” ujarnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua mangsa bot karam di Tenom belum ditemui
Oleh IVAN AMIRUL

23 September 2021, 4:53 pm
TENOM – Seorang lelaki serta seorang kanak-kanak yang dilaporkan hilang selepas bot dinaiki karam di Sungai Padas, berhampiran Kampung Kalandos Pangi semalam masih belum ditemui.
Setakat pukul 4 petang tadi, operasi mencari dan menyelamat (SAR) masih giat dilaksanakan pasukan Jabatan Bomba dan Penyelamat Malaysia (JBPM) Tenom.
Ketua Balai Bomba dan Penyelamat Tenom, Mohd. Zainal Sinsian berkata, operasi SAR yang dijalankan bersama Polis Diraja Malaysia (PDRM) dan Angkatan Pertahanan Awam Malaysia (APM) bermula pukul 8.07 pagi tadi di sekitar kawasan kejadian.
“Setakat ini, identiti mangsa sudah dikenal pasti sebagai Joseph Sayah, 55, dan Melvin Junaidi, 12 tahun.
“Mangsa kanak-kanak berkenaan adalah cucu kepada lelaki yang terselamat dalam kejadian sama semalam,” katanya ketika dihubungi hari ini.
Mengulas lanjut, Zainal berkata, usaha mencari akan diteruskan dan sebarang maklumat lanjut akan dikemaskini dari semasa ke semasa.

Terdahulu, alam kejadian jam 4 petang, semalam, kedua-dua mangsa hilang menaiki bot bersama dua lagi mangsa terselamat di Sungai Padas, di sini, selepas memberi barangan keperluan di pekan Tenom.
Bot yang dinaiki dikatakan tiba-tiba terbalik disebabkan arus deras ketika cuba menyeberangi sungai berkenaan.
Dua mangsa iaitu seorang lelaki warga emas lelaki dan seorang wanita berjaya menyelamatkan diri manakala dua lagi mangsa hanyut sebelum hilang di bawa arus deras. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


TPEKA inovasi tuisyen online pintar
Oleh SITI AMINAH MOHD YUSOF

23 September 2021, 4:59 pm
PETALING JAYA – Persatuan Kakitangan Akademik (Peka) Universiti Pendidikan Sultan Idris (UPSI) telah membantu 65 calon Sijil Pelajaran Malaysia 2021 menerusi program Smart Home Schooling menerusi inovasi sistem pembelajaran secara online dikenali sebagai TPEKA.
Naib Canselor UPSI, Prof. Datuk Dr. Md Amin Md Taff berkata, langkah itu secara tidak langsung membantu meningkatkan prestasi dan kecemerlangan anak-anak kakitangan UPSI yang bakal menduduki peperiksaan tersebut.
“UPSI sebagai peneraju universiti pendidikan pertama negara turut memberi penekanan merealisasikan agenda Universiti untuk Masyarakat dalam memacu kesejahteraan komuniti.
“Program Smart Home Schooling mampu memberi impak dalam memudahkan proses pembelajaran dalam talian dan mewujudkan arkib amalan terbaik latihan mengajar,” katanya dalam satu kenyataan hari ini.
Dalam pada itu, Presiden Peka, Prof. Madya Dr. Mohd Faizal Nizam Lee Abdullah berkata, calon SPM 2021 berkenaan terdiri daripada anak-anak kakitangan UPSI yang turut terkesan dengan krisis pandemik Covid-19.
“Mereka juga berdepan beberapa masalah antaranya penutupan sekolah dengan kaedah pengajaran secara Pengajaran dan Pembelajaran di Rumah (PdPR) yang membataskan peluang pergi ke sekolah untuk sesi pembelajaran bersemuka.

“Pelaksanaan tuisyen online menerusi inovasi dipanggil TPEKA adalah hasil gabungan penyelidikan ahli jawatankuasa Peka, pensyarah selain pelajar UPSI sendiri,” ujarnya.
Beliau berkata, program berkonsepkan tanggungjawab sosial korporat itu bermula pada 18 September lalu dan berakhir 21 Februari tahun hadapan melibatkan lima subjek iaitu Bahasa Melayu, Bahasa Inggeris, Sejarah, Matematik dan Sains.
Sementara itu, Naib Presiden Peka, Dr. Ashardi Abas berkata, sistem TPEKA terdiri daripada Student Management System (SMS), Tutor Management System (TMS) dan Homework Monitoring System (HMS).
“TPEKA berfungsi sebagai sistem untuk menguruskan tuisyen secara dalam talian sepenuhnya dan bahan latihan pembelajaran diberi secara digital bagi menggantikan kaedah manual yang dijalankan sebelum pandemik Covid-19,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pengantin, wali belum lengkap vaksin wajib ujian saringan Covid-19
Oleh MUHAMMAD AYMAN GHAFFA

23 September 2021, 5:11 pm
KOTA BHARU – Jabatan Hal Ehwal Agama Islam Negeri Kelantan (Jaheaik) menetapkan pasangan dan wali pengantin perempuan yang belum lengkap dos vaksin diwajibkan menjalani ujian saringan Covid-19 selewat-lewatnya dua hari sebelum majlis akad nikah.
Pengarahnya, Datuk Che Mohd. Rahim Jusoh berkata, individu yang terlibat perlu menjalani sama ada ujian pantas (RTK) antigen, ujian reaksi berantai polimerase (PCR) atau ujian kendiri.
Menurutnya, keputusan ujian kendiri pasangan dan wali pengantin perempuan perlu dikemaskini di dalam aplikasi MySejahtera masing-masing.
“Hanya jurunikah atau imam yang telah lengkap divaksin sahaja boleh mengakad nikah pasangan tersebut.
“Pasangan boleh memohon untuk diakad nikahkan oleh imam atau jurunikah mukim bersebelahan yang telah divaksin jika mendapati jurunikah mereka belum lengkap dos vaksin,” katanya dalam satu kenyataan di sini hari ini.
Menurut Che Mohd. Rahim, majlis akad nikah dibenarkan dijalankan di premis persendirian atau masjid secara bersemuka tanpa sentuhan tidak melebihi 30 minit dengan mematuhi prosedur operasi standard yang telah ditetapkan.

Katanya, hanya 10 orang individu yang lengkap dos vaksin dibenarkan hadir ke majlis akad nikah termasuk pasangan pengantin, jurunikah atau imam, wali pengantin perempuan dan saksi.
“Wali pengantin perempuan boleh membuat permohonan wakalah wali sekiranya mengalami keuzuran untuk hadir di majlis akad nikah.
“Majlis akad nikah dibatalkan jika melanggar perkara dan peruntukan yang telah dikemukakan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


306 bot nelayan asing dilupuskan dalam 14 tahun
Oleh TOREK SULONG

23 September 2021, 4:48 pm
BESUT – Maritim Malaysia (APMM) melupuskan sebanyak 306 bot nelayan Vietnam bernilai RM459 juta yang dilucutkan hak untuk dijadikan tukun tiruan dalam tempoh 14 tahun.
Timbalan Ketua Pengarah (Operasi) APMM, Laksamana Madya Maritim Kamaruszaman Abu Hassan berkata, jumlah itu termasuk tiga bot nelayan Vietnam yang telah ditenggelamkan di perairan Pulau Susu Dara di sini hari ini.
Menurutnya, bot yang dirampas dua tahun lalu dan dianggarkan bernilai RM4.5 juta diletakkan di kawasan itu untuk dijadikan tukun tiruan.
Ia berperanan sebagai habitat baharu hidupan laut yang berupaya membantu meningkatkan hasil pendapatan nelayan khususnya pemancing.
“Pelupusan tiga buah bot ini sudah melepasi proses mahkamah dan bertujuan untuk mengurangkan kesesakan di Jeti Penahanan Vessel Maritim Malaysia Pahang.
“Proses menenggelamkan bot mendapat kerjasama Institut Sumber Marin Asia Tenggara (ISMAT) untuk memastikan kesesuaian lokasi pelupusan sekali gus tidak menjejaskan biodiversiti marin selain memberi manfaat kepada nelayan pesisir pantai,” katanya pada sidang akhbar di perairan Pulau Susu Dara, di sini hari ini.

Hadir sama, Pengarah APMM Pahang, Laksamana Pertama Maritim Datuk Amran Daud, Pengarah APMM Kelantan, Kepten Maritim Syed Nor Adli Syed Ab. Rahman dan Pengarah APMM Terengganu, Kepten Maritim Muhammad Suffi Mohd. Ramli. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[KEMASKINI] Warga emas hilang ditemui mati lemas
Oleh MASTURAH SURADI

24 September 2021, 11:35 pm
KOTA TINGGI – Mayat warga emas yang dikhuatiri lemas selepas hilang ketika melakukan aktiviti menyelam di kawasan lombong pasir di Felda Pasak, Kota Tinggi petang tadi dijumpai pada jarak lima meter dari lokasi mangsa menyelam.
Ketua Bomba Balai Bomba Penyelamat (BBP) Kota Tinggi, Azman Jantan berkata, mangsa, Abd. Zarim Mohamed, 67, dijumpai pada pukul 7.10 malam.
Menurutnya, mayat lelaki itu ditemui unit Pasukan Penyelamat Di Air (PPDA) Jabatan Bomba Penyelamat Malaysia (JBPM) Negeri Johor.
“Unit PPDA telah membuat selaman pada pukul 6.50 petang di tempat mangsa dilaporkan menyelam.
“Mangsa kemudian dijumpai 20 minit kemudian pada jarak lima meter dari tempat mangsa menyelam.
“Mangsa seterusnya diserahkan kepada pihak polis untuk tindakan selanjutnya. Susulan itu operasi turut ditamatkan pada pukul 8 malam,” katanya dalam kenyataan hari ini.

Dalam pada itu, Ketua Polis Daerah Kota Tinggi, Superintendan Hussin Zamora mengesahkan mayat mangsa telah ditemui pihak bomba di kawasan berhampiran mangsa kali terakhir menyelam.
Terdahulu Kosmo! melaporkan warga emas itu dipercayai lemas ketika melakukan aktikviti menyelam disekitar kawasan tersebut di mana mangsa disedari hilang oleh majikannya pada pukul 12 tengahari.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


ABP harus diraikan bakat baharu, Zizan undur diri
Oleh NUR EMIRA SAIZALI

24 September 2021, 9:55 pm
PETALING JAYA – Ingin memberi peluang kepada bakat baharu, selebriti versatil Zizan Razak mengambil keputusan untuk menarik diri daripada dicalonkan dalam Anugerah Bintang Popular Berita Harian ke-34 (ABPBH34) yang dijadualkan berlangsung pada 13 November depan.
Menurut Zizan atau nama sebenarnya Muhammad Razizan Abdul Razak, 37, keputusan tersebut dibuat kerana berasakan bakat baharu seharusnya diberi peluang untuk bertanding dalam acara berprestij tersebut.
“Seiring usia dalam bidang seni, saya mengambil keputusan untuk menarik diri daripada sebarang pencalonan ABPBH34.
“Saya percaya ABP kali ini harus diraikan kepada bakat-bakat baharu yang bertanding. Hal ini telah dimaklumkan kepada pihak penganjur,” katanya dalam satu entri Instagram.
Menerusi hantaran sama, Zizan yang lahir daripada program realiti Raja Lawak itu berpendapat ABP merupakan sebuah acara hebat yang telah mengiktiraf anak seni tanah air sepanjang 34 tahun penganjuran.
“ABP antara majlis anugerah yang banyak memberi pengkitirafan kepada nama-nama besar dalam industri hiburan Malaysia.

“Sejujurnya, ABP ialah sebuah majlis anugerah yang mendekatkan saya dengan para peminat dan di situlah kami berkumpul serta mengenali antara satu sama lain. Semua mencatatkan momen manis!” ujarnya lagi.
Pelakon filem Hantu Bonceng 2.0 itu turut merakamkan ucapan penghargaan dan terima kasih atas sokongan peminat terhadapnya selama ini.
Malah, dia turut mendoakan kejayaan untuk semua calon yang bertanding pada tahun ini.
“Terima kasih kepada pihak penganjur yang saban tahun mencalonkan saya, terutama para peminat yang sentiasa mengundi sepanjang penganjuran ABPBH.
“Saya akan terus menyokong ABP dari luar gelanggang. Selamat berjaya kepada semua calon!” kata pelantun lagu Bawaku Pergi itu.
Untuk rekod, Zizan pernah memenangi beberapa kategori dalam ABP, antaranya Pelawak Lelaki Paling Popular pada tahun 2010, Hos TV Lelaki Popular (2011), Gandingan Di Layar Serasi Popular dan Artis Berpengaruh di Laman Media Popular (2013).
Untuk tahun ini, dia dicalonkan dalam dua kategori iaitu Artis Versatil Popular dan Pelakon Filem Lelaki Popular.
Sebelum Zizan, dua aktor popular iaitu Remy Ishak dan Zul Ariffin turut mengumumkan pengunduran daripada semua kategori dalam ABPBH34. – K! ONLINE


Umur lelaki Britain semakin pendek akibat pandemik
Oleh KOSMO!

24 September 2021, 9:30 pm
LONDON – Penularan pandemik Covid-19 dipercayai telah menjejaskan jangka hayat kaum lelaki di Britain, lapor laman berita Wionews, semalam.
Perkara itu berlaku buat kali pertama dalam tempoh 40 tahun.
Menurut wakil Pejabat Perangkaan Negara Britain (ONS), Pamela Cobb,  jangka hayat warga negara itu telah menunjukkan trend peningkatan dalam tempoh 40 tahun terakhir meskipun agak perlahan.
Namun begitu, sejak dilanda wabak Covid-19, jumlah kematian menjadi lebih banyak berbanding biasa dan kebanyakan mangsa yang terkorban adalah kaum lelaki.
“Anggaran jangka hayat semakin pendek ini tidak menjejaskan golongan wanita namun lebih memberi impak pada kaum lelaki.
“Jangka hayat lelaki di Britain menurun mendadak hingga ke tahap yang dilaporkan sekitar tahun 2012 hingga 2014,” jelas Cobb.

Sebelum wabak Covid-19 melanda, bayi lelaki yang dilahirkan antara 2015 hingga 2017 dijangka hidup selama 79.2 tahun.
Bagaimanapun, jumlah itu kini berkurang menjadi 70 tahun untuk bayi yang dilahirkan antara 2018 dan 2020.
Sebaliknya, jangka hayat bagi wanita sebahagian besarnya tetap sama, iaitu 89.2 tahun untuk bayi yang dilahirkan antara 2015 dan 2017 serta 2018 hingga 2020.-  Agensi


Pelawak kontroversi, rakan wanita terlibat kemalangan
Oleh KHAIRUL MOHD. ALI

24 September 2021, 9:03 pm
JOHOR BAHRU – Seorang pelawak lelaki yang terlibat dalam beberapa siri kontroversi baru-baru ini terlibat dalam kemalangan apabila kenderaan dipandu rakan wanitanya berlanggar dengan motosikal penghantar makanan dalam kejadian lewat malam semalam.
Ketua Polis Daerah Johor Bahru Selatan, Asisten Komisioner Raub Selamat berkata, kemalangan itu dilaporkan berlaku pada pukul 12.43 malam di Jalan Perniagaan Setia Utama, di sini.
Beliau berkata, pelawak berusia 35 tahun dan pemandu wanita berusia 33 tahun itu bagaimanapun tidak mengalami sebarang kecederaan.
“Berdasarkan siasatan awal, kereta berkenaan telah membelok ke simpang kanan jalan sebelum dilanggar sebuah motosikal jenis Y15 yang datang dari arah bertentangan.
“Pemeriksaan polis mendapati kereta tersebut dipandu seorang wanita bersama penumpang lelaki iaitu rakannya yang merupakan seorang pelawak popular,” katanya ketika dihubungi pemberita di sini hari ini.
Tambah Raub, penunggang motosikal yang melakukan kerja penghantar makanan itu mengalami kecederaan luka di bahagian muka dan telah menerima rawatan sebagai pesakit luar di Hospital Sultan Ismail (HSI).

“Siasatan polis mendapati punca kemalangan akibat pemanduan cuai oleh pemandu kereta semasa hendak membelok masuk simpang.
“Sehubungan itu, tindakan saman telah dikeluarkan ke atas pemandu kereta terbabit di bawah Rule 3(2)(B) LNN166/59,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Perlu lebih banyak pusat jagaan warga emas swasta
Oleh ROHANA MOHD. NAWI

24 September 2021, 9:06 pm
KOTA BHARU – Kerajaan menggalakkan lebih banyak penubuhan pusat jagaan warga emas swasta di seluruh negara sebagai persediaan untuk menghadapi status negara tua 2030.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, beliau berharap pihak korporat turut sama mewujudkan pusat berkenaan yang menyediakan perkhidmatan jagaan harian atau transit kepada warga emas
Katanya, pusat berkenaan bukan sahaja menyediakan perkhidmatan jagaan malah ia berupaya menjadikan kehidupan warga emas lebih sihat, aktif dan cergas.
“Malaysia akan menjadi negara tua pada tahun 2030 apabila 15 peratus rakyat akan berusia 60 tahun ke atas ketika itu.
“Dalam tempoh kurang 10 tahun ini, kerajaan berharap kerjasama tenaga pihak swasta untuk mewujudkan lebih banyak pusat jagaan warga emas yang turut menyediakan kemudahan bukan sahaja penjagaan malah fisioterapi dan kaunseling,” katanya.
Beliau berkata demikian kepada pemberita selepas melawat pusat jagaan warga emas, Shalis Care Centre, Jalan Telipot di sini hari ini.

Pusat jagaan itu menempatkan seramai 30 warga emas yang rata-ratanya ditinggalkan oleh ahli keluarga mereka.
Mengulas lanjut, menurut Rina, beliau berharap pihak swasta dapat membantu mewujudkan lebih banyak pusat jagaan warga emas seperti yang telah dijalankan oleh kerajaan melalui Pusat Aktiviti Warga Emas. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rentas negeri beberapa minggu lagi
Oleh LUQMAN RIDHWAN MOHAMED NOR

24 September 2021, 10:29 pm
PUTRAJAYA – Perdana Menteri, Datuk Seri Ismail Sabri Yaakob percaya kelonggaran untuk rentas negeri akan dapat diberikan dalam tempoh beberapa minggu lagi.
Beliau berkata, ia ekoran sebanyak 81 peratus populasi dewasa ataupun 18.9 juta individu telah divaksin sehingga Rabu lalu.
“Ini yang ditunggu-tunggu, iaitu untuk rentas negeri apabila mencapai 90 peratus penduduk yang divaksinasi.
“Kalau Rabu baru-baru ini dah 81 peratus, maknanya dah tak lama dah nak rentas negeri. Jadi bolehlah balik kampung jumpa ibu bapa, saya difahamkan ada dah setahun tak berpeluang jumpa ibu bapa dan sebagainya, Insya-Allah,” katanya di sini hari ini.
Beliau berkata demikian ketika berucap pada majlis pelancaran Rumah Ikram Keluarga Malaysia di sini.
Ismail Sabri pada Rabu lalu mengumumkan pergerakan rentas negeri akan dibenarkan sekiranya 90 peratus penduduk dewasa telah divaksinasi berdasarkan data dan analisis yang dibuat Kementerian Kesihatan.

Selain rentas negeri, pusat-pusat pelancongan, pulau-pulau atau kawasan pelancongan juga dibenarkan dibuka sekiranya mencapai kadar vaksinasi dewasa ditetapkan tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Satelit saiz kotak bijirin pantau planet baharu
Oleh KOSMO!

24 September 2021, 9:00 pm
DENVER, Colorado – Sebuah satelit bersaiz kotak bijirin Cheerios berharga  AS$4 juta (RM16.7 juta) akan dihantar ke angkasa lepas untuk misi  tinjauan khas pada hujung bulan ini, lapor akhbar Daily Mail  kelmarin,
Penghantaran satelit istimewa itu bertujuan meneroka keadaan fizikal planet yang terletak jauh dari sistem solar dikenali sebagai ‘Hot Jupiters’ yang juga merupakan planet terpanas pernah dijumpai.
Dikenali sebagai Eksperimen Transit Ultraungu  Colorado (CUTE), satelit kubus (CubeSat) berbentuk kapal angkasa itu akan melakukan misi selama tujuh bulan untuk meninjau planet-planet berkenaan.
Ia juga merupakan misi pertama CubeSat yang dibiayai oleh Pentadbiran Aeronautik dan Angkasa Lepas (NASA) untuk meninjau planet di luar sistem solat dan melihat apa yang mampu dilakukan oleh teknologi tersebut.
“Ini adalah eksperimen yang dilakukan NASA untuk mengkaji sejauh mana teknologi yang mampu digunakan dengan satelit kecil.
“Ia penyelidikan menarik tetapi dalam masa sama agak menakutkan,” kata penyelidik utama Laboratorium Fizik Atmosfera dan Angkasa Angkasa (LASP) Universiti Boulder, Kevin France.

CubeSat akan berlepas ke angkasa dengan roket United Launch Alliance Atlas V di samping satelit Landsat 9 dari Pangkalan Angkasa Vandenberg di Lompoc, California pada 27 September ini.
Menurut NASA, planet-planet di kawasan ‘Hot Jupiters’ adalah gas raksasa yang mengorbit bintang-bintang mereka dalam jarak dekat.
Salah satu planet itu, KELT-9b ditemui pada Jun 2017 dan mempunyai suhu 4,315 darjah Celcius. Ia hanya memerlukan masa satu setengah hari untuk mengorbit bintangnya. – Agensi


PBB, WHO diminta nyata pendirian isu diskriminasi vaksin
Oleh MOHD. HUSNI MOHD. NOOR

24 September 2021, 9:59 pm
PUTRAJAYA – Pertubuhan Bangsa-Bangsa Bersatu (PBB) dan Pertubuhan Kesihatan Sedunia (WHO) digesa membuat pendirian jelas berhubung isu diskriminasi ke atas beberapa jenis vaksin yang diamalkan beberapa buah negara.
Menteri Kesihatan, Khairy Jamaluddin Abu Bakar berkata, satu ketetapan wajar dan adil perlu dibuat memandangkan semua pengeluaran vaksin telah mendapat kelulusan WHO.
“Ada sesetengah negara menetapkan hanya individu menerima vaksin tertentu sahaja diberikan pengecualian daripada melakukan ujian pengesanan Covid-19 sebelum berlepas dan menjalani kuarantin setelah tiba di negara berkenaan.
“Perkara ini tidak seharusnya berlaku kerana semua faham bahawa vaksin melindungi individu daripada risiko mendapat jangkitan yang lebih teruk serta mengurangkan gejala penyakit,” katanya pada sidang akhbar di sini hari ini.
Katanya, sebarang kemudahan atau kelonggaran mesti dibuat berdasarkan kawalan dan pencegahan penyakit serta tindakan kesihatan awam di negara berkenaan dan bukannya berdasarkan jenis vaksin.
Sebelum ini, United Kingdom mengumumkan kemudahan kelonggaran bagi individu yang mendapat vaksinasi penuh untuk keluar masuk ke England bermula 4 Oktober ini. Kelonggaran itu diberikan kepada 17 buah negara termasuk Malaysia.

Bagaimanapun, kelonggaran itu diberikan penerima lengkap vaksin jenis AstraZeneca, Pfizer, Moderna atau Janssen termasuk campuran dua dos mana-mana jenama itu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PSA capai imuniti, bersedia terima kemasukan pelajar
Oleh MOHD YUNUS YAKKUB

24 September 2021, 9:45 pm
SHAH ALAM – Politeknik Sultan Salahuddin Abdul Aziz Shah (PSA) berjaya mencapai imuniti kelompok di kalangan kakitangan dan pelajarnya.
Pengarah PSA, Dr. Mohd. Zahari Ismail berkata, berdasarkan rekod seramai 97.57 peratus daripada 411 kakitangan telah lengkap vaksinasi manakala 86.71 peratus daripada 3,069 pelajar turut telah menerima dua suntikan dos vaksin.
Katanya, kejayaan ini adalah hasil inisiatif kerjasama pihaknya dengan Jawatankuasa Petugas Khas Imunisasi Covid-19 (CITF) daerah Petaling di samping kesedaran kakitangan dan para pelajar sendiri untuk mendapatkan vaksinasi.
“PSA melalui Jawatankuasa Pengurusan Krisis Covid-19 giat menjalankan pelbagai usaha untuk mencapai imuniti kelompok bagi menjadikannya sebagai kampus selamat serta bersedia menerima kemasukan pelajar bermula 15 Oktober ini.
“Mengenai vaksinasi, para penyarah mengambil inisiatif menghubungi para pelajar bagi memastikan data pelajar dilengkapkan bagi tujuan memudahkan pemantauan dan perekodan. Namun, kita tidak memaksa para pelajar,” katanya dalam kenyataan hari ini.
Untuk rekod, PSA turut dilantik sebagai penyelaras peringkat negeri Selangor bagi program vaksinasi Politeknik dan Kolej Komuniti melibatkan 11 institusi.

Beliau memberitahu, pihaknya sentiasa berhubung dengan para pelajar secara dalam talian melalui aktiviti pengajaran dan pembelajaran (PdP) serta pelbagai program yang dijalankan PSA.
Jelas Mohd. Zahari, pihaknya berharap para pelajar bersedia untuk kembali semula ke kampus dengan mematuhi sop dan norma baharu.
“Kita juga berharap mereka tidak terpengaruh dengan sebarang mitos mengenai vaksin kerana kajian pakar telah membuktikan kepentingan dan keberkesanannya,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki OKU mati lemas jatuh parit
Oleh NUR ALINA HASSAN

24 September 2021, 10:50 pm
MUAR – Seorang pemuda Orang Kelainan Upaya (OKU) ditemui mati lemas selepas terjatuh ke dalam parit berhampiran sebuah stesen minyak di Jalan Bukit Pasir, di sini hari ini.
Ketua Balai Bomba dan Penyelamat (BBP) Muar, Timbalan Penguasa Bomba II, Shahrizal Mokhtar berkata, dalam kejadian pukul 4.23 petang itu, mangsa dikenali sebagai Muhamad Mustaqim Sulaiman, 30, ditemui orang awam di dalam sebuah parit yang berkedalaman kira-kira enam kaki.
“Mangsa dijumpai orang awam dalam keadaan tidak sedarkan diri dan telah dibawa naik ke atas darat sebelum pihak bomba tiba di lokasi kejadian.
“Bomba kemudiannya bertindak memberikan bantuan pernafasan kepada mangsa sementara menunggu pihak Kementeri Kesihatan  (KKM) tiba.
“Bagaimanapun, setelah dibuat pemeriksaan oleh Pembantu Pegawai Perubatan KKM, mangsa telah disahkan meninggal dunia di lokasi kejadian,” katanya ketika dihubungi di sini hari ini.
Shahrizal berkata, mayat mangsa seterusnya diserahkan kepada pihak polis untuk tindakan lanjut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Indonesia larang swafoto tanpa pelitup muka
Oleh KOSMO!

24 September 2021, 8:30 pm
JAKARTA – Menteri Pelancongan dan Ekonomi Kreatif Indonesia, Sandiaga Uno memberi peringatan kepada semua pelancong untuk tidak membuka pelitup muka semasa bergambar, lapor portal Coconuts ,semalam.
Menurut Sandiaga, berdasarkan situasi pandemik Covid-19 yang belum reda, pihaknya amat mementingkan pematuhan protokol kesihatan terutama bagi pelancong.
“Jangan tanggalkan pelitup muka anda ketika bergambar di mana-mana lokasi pelancongan di Indonesia.
“Meskipun hanya merakam  gambar swafoto, sila pakai pelitup muka,” tegasnya.
Menurut Sandiaga, satu sesi percubaan pembukaan semula ke atas 20 pusat pelancongan di wilayah yang dikategorikan di bawah Tahap 3 dan 2 Penguatkuasaan Pembatasan Kegiatan Awam (PPKM) telah menunjukkan impak positif.
Walaupun begitu, Sandiaga mendedahkan bahawa pelancong masih mengambil ringan terhadap beberapa protokol kesihatan, terutama yang berkaitan dengan gambar swafoto.

“Meskipun anda melawat tempat yang terbuka, pastikan pelitup muka kekal dipakai kerana kita tidak mahu mengambil sebarang risiko,” katanya. – Agensi


Data klinikal vaksin kanak-kanak diterima bulan depan
Oleh MOHD. HUSNI MOHD. NOOR

24 September 2021, 7:47 pm
PUTRAJAYA – Malaysia dalam proses rundingan bagi mendapatkan data klinikal bagi tujuan vaksin kepada kanak-kanak berusia 12 tahun dan ke bawah daripada sebuah syarikat pengeluar vaksin.
Menteri Kesihatan, Khairy Jamaluddin Abu Bakar berkata, pihaknya menjangkakan data klinikal itu akan diperoleh mulai bulan depan sebelum dinilai oleh Bahagian Regulatori Farmasi Negara (NPRA) untuk diluluskan.
“Saya sudah mengadakan pertemuan dengan sebuah syarikat pengeluar vaksin yang baru-baru ini mengeluarkan data ujian klinikal awal vaksinasi kepada kelompok kanak-kanak usia berkenaan.
“Saya difahamkan, syarikat itu sedang membuat persediaan untuk menghantar data kepada semua badan regulatori dunia termasuk di Amerika Syarikat, Kesatuan Eropah dan Malaysia sendiri,” katanya pada sidang akhbar di sini hari ini.
Khairy Jamaluddin berkata, beliau juga percaya ada syarikat lain yang akan berkongsi data klinikal vaksin kanak-kanak memandangkan mereka sudah menjalankan kajian klinikal sama terhadap golongan itu.
Katanya, beliau tidak dapat mendedahkan lagi syarikat pengeluar vaksin yang sedang dirunding kerajaan itu sehinggalah majlis perjanjian ditandatangani kelak.

Khairy berkata, pemberian vaksin kepada kanak-kanak bawah 12 tahun adalah selari dengan hasrat kerajaan dan Kementerian Kesihatan (KKM) yang mahu memberi perlindungan kepada seluruh rakyat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kerajaan teruskan rayuan isu kerakyatan automatik
Oleh SUBKHI SUDARJI

24 September 2021, 8:47 pm
PUTRAJAYA – Kerajaan akan meneruskan rayuan dan permohonan penangguhan pelaksanaan terhadap keputusan Mahkamah Tinggi Kuala Lumpur yang membenarkan kewarganegaraan automatik diberikan kepada kanak-kanak dilahirkan di luar negara oleh ibu warganegara Malaysia dengan pasangan warga asing.
Menteri Dalam Negeri, Datuk Seri Hamzah Zainudin berkata, tindakan itu bagi mengelak kerajaan daripada dikenakan tindakan menghina mahkamah dan pada masa sama mematuhi peruntukan Perlembagaan Persekutuan.
Beliau berkata, Mesyuarat Jemaah Menteri hari ini telah membincangkan dua keputusan Mahkamah Tinggi berhubung isu kewarganegaraan secara kuat kuasa undang-undang kepada anak yang lahir di luar negara hasil perkahwinan wanita warganegara Malaysia dengan pasangan warganegara asing.
“Terdapat dua keputusan mahkamah yang berbeza, iaitu kes Suriani Kempe dan Enam Lagi lawan Kerajaan Malaysia serta kes Mahisha Sulaiha Abdul Majeed lawan Ketua Pengarah Pendaftaran Negara dan Dua Lagi mengenai pentafsiran ‘bapa’ dalam Jadual Kedua Bahagian II seksyen 1(b) dan 1(c) Perlembagaan Persekutuan.
“Dalam kes Mahisha Sulaiha Abdul Majeed yang diputuskan pada 21 Mei lalu, keputusan Mahkamah Tinggi Kuala Lumpur menyebelahi kerajaan, manakala bagi kes Suriani Kempe dan Enam Lagi, tidak menyebelahi kerajaan”, katanya pada sidang akhbar penguatkuasaan dan pematuhan SOP Covid-19 di kementeriannya di sini hari ini.
Hamzah berkata, bagi kes Mahisha Sulaiha Abdul Majeed, penama itu sudah mengemukakan rayuan kepada Mahkamah Rayuan dan akan dibicarakan pada November ini.

“Selepas mengambil kira keputusan penghakiman yang berbeza dalam kedua-dua kes terbabit dan prosiding mahkamah dalam kes Mahisha Sulaiha Abdul Majeed yang masih berjalan di peringkat Mahkamah Rayuan, Jemaah Menteri bersetuju untuk meneruskan rayuan dan permohonan penangguhan pelaksanaan terhadap keputusan Mahkamah Tinggi Kuala Lumpur dalam kes Suriani Kempe dan Enam Lagi.
“Jemaah Menteri sudah meminta Peguam Negara untuk membawa perkara berkaitan dengan isu kewarganegaraan terbabit kepada Timbalan Yang di-Pertuan Agong dalam waktu terdekat,” tegasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga sindiket ‘ah long’ tersungkur dalam serbuan
Oleh EDDY AQMAL MOHAMED HAMIDI

24 September 2021, 7:56 pm
PETALING JAYA – Polis berjaya melumpuhkan tiga sindiket ‘ah long’ yang ada di antaranya dikesan telah aktif sejak tahun 2019 lalu menerusi beberapa siri serbuan di empat negeri pada 7 dan 23 September lalu.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, sindiket yang berjaya dilumpuhkan itu adalah daripada kumpulan ‘Ah Han’, ‘Ah Sing’ dan kumpulan ‘Jimmy’ yang dikesan menyasarkan warga tempatan sebagai mangsa.
“Menerusi Ops Vulture yang dilakukan di Johor, Pahang, Terengganu serta Kedah, kita telah berjaya menahan 52 individu terdiri daripada 46 lelaki juga 5 wanita tempatan serta seorang wanita warga asing dan seorang remaja berusia 15 tahun.
“Pasukan serbuan turut merampas 24 buah kenderaan pelbagai jenis, telefon bimbit (142), kad bank (178), risalah pinjaman wang (52), salinan kad pengenalan dengan nota ugutan (42), buku maklumat peminjam (25), sepanduk iklan pinjaman wang (81) dan wang tunai sebanyak RM341,323,” katanya pada sidang akhbar secara maya, hari ini.
Menurut Mohd. Kamarudin, modus operandi sindiket-sindiket ini adalah mengiklankan tawaran pinjaman di platform media sosial seperti Facebook, WeChat dan aplikasi WhatsApp dengan menyasarkan golongan peniaga, kakitangan kerajaan juga swasta.
“Pinjaman yang diberikan adalah dengan kadar faedah 10 hingga 20 peratus seminggu dan peminjam yang gagal membuat pembayaran semula diugut menerusi panggilan telefon atau dengan perbuatan khianat seperti rumah disimbah cat atau dilempar ‘molotov cocktail’.

“Malah ada juga peminjam yang gagal melunaskan hutang ditawarkan lagi pinjaman baharu dengan alasan untuk membayar pinjaman sebelumnya agar rantaian pinjaman itu berpanjangan,” jelas beliau.
Tambah beliau, semakan rekod yang dilakukan mendapati sebahagian daripada suspek yang ditahan turut mempunyai pelbagai rekod jenayah lampau malah ada di antara mereka yang sebelum ini pernah ditahan atas kesalahan yang sama.
“Siasatan berhubung kes ini dijalankan mengikut Seksyen 5(2) dan Seksyen 29B (1) Akta Pemberi Pinjam Wang 1951, Seksyen 506 Kanun Keseksaan (ancaman dan ugutan jenayah) serta Seksyen 420 Kanun Keseksaan (menipu).
“Siasatan turut dijalankan mengikut Seksyen 4(1) Akta ) Akta Pencegahan Pengubahan Wang Haram dan Pembiayaan Keganasan (AMLATPUAA 2001) serta Akta Pencegahan Jenayah 1959,” tegas beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Cip semikonduktor kurang, industri automatif rugi RM879 bilion
Oleh KOSMO!

24 September 2021, 8:00 pm
LONDON – Firma perunding AlixPartners menyatakan semalam bahawa masalah kekurangan cip semikonduktor global akan menyebabkan kerugian sebanyak AS$210 (RM879 bilion) kepada industri automotif tahun ini dan jumlah itu hampir dua kali ganda daripada  yang dianggarkan beberapa bulan lalu, lapor agensi berita United Press International semalam.
Firma itu mengatakan, unjuran yang diperbaharui itu menunjukkan industri automotif akan mengalami kerugian lebih banyak wang berbanding ramalan asalnya pada Mei lalu iaitu sebanyak A$110 bilion (RM460 bilion).
Pakar-pakar di AlixPartners berkata, sebanyak 7.7 juta unit kenderaan tidak dapat disiapkan pada 2021 kerana kekurangan cip tersebut, peningkatan 3.9 juta berbanding ramalan sebelumnya.
“Orang awam sudah pastinya mengharapkan krisis cip ini akan reda sekarang, namun insiden seperti pelaksanaan perintah berkurung Covid-19 di Malaysia dan masalah-masalah lain menyebabkan keadaan bertambah buruk,” kata pengasas bersama automotif global AlixPartners, Mark Wakefield.
Pengarah Urusan amalan automotif dan perindustrian AlixPartners, Dan Hearsch berkata, sebahagian daripada masalah itu adalah berpunca daripada rantaian bekalan global.
Kekurangan cip setakat ini telah melumpuhkan sejumlah kilang di Amerika Utara.

Awal bulan ini, syarikat General Motors menghentikan pengeluaran di beberapa kilangnya kerana kekurangan cip semikonduktor. – AGENSI


Pesakit Long Covid akan jalani program rehabilitasi
Oleh MOHD. HUSNI MOHD. NOOR

24 September 2021, 8:53 pm
PUTRAJAYA – Kementerian Kesihatan (KKM) akan menyediakan satu program rehabilitasi khusus bagi bekas pesakit Covid-19 yang berdepan kesan dan komplikasi jangka panjang wabak itu atau Long Covid.
Menterinya, Khairy Jamaluddin Abu Bakar berkata, program itu kelak akan diketuai pakar rehabilitasi di beberapa hospital KKM di seluruh negara.
Beliau berkata, pihaknya mendapati ada lima gejala dialami bekas pesakit Covid-19 iaitu kelesuan, kesukaran bernafas ketika melakukan aktiviti tertentu, batuk, kesukaran tidur dan keresahan.
“Justeru, program itu akan dijalankan secara berbeza bagi setiap pesakit berdasarkan gejala dialami,” katanya pada sidang akhbar di sini hari ini.
Khairy Jamaluddin berkata, buat masa ini, terdapat kes-kes yang hadir semula ke hospital setelah discaj dan mereka dirawat berdasarkan simptom dan gejala Long Covid.
Bagaimanapun, menurut beliau, tiada peningkatan yang ketara bagi kemasukan semula ke Unit Rawatan Rapi (ICU) dari kalangan pesakit Long Covid dalam tempoh dua minggu kebelakangan ini.

Beliau turut mengesahkan tiada kes kematian membabitkan Long Covid dikesan kerana kematian direkodkan berdasarkan kepada punca kematian.
“Beberapa kajian sedang dijalankan bagi mengetahui dengan lebih lanjut isu ini dan keputusan kajian ini akan diumumkan apabila kajian selesai,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pekerja kilang hilang ditemui mati di dalam kereta
Oleh AZAHAR HASHIM

24 September 2021, 8:34 pm
KULIM – Misteri kehilangan seorang pekerja kilang wanita terjawab apabila mayatnya ditemui di dalam kereta yang terjunam ke dalam parit di Jalan Maryland,  Sungai Kob di sini hari ini.
Mangsa, L. Hemavathi, 43, dilaporkan hilang oleh keluarganya sejak 16 September lalu.
Ketua Polis Daerah Kulim, Superintendan Sazalee Adam berkata, mayat mangsa ditemui di dalam kereta jenis Honda Jazz kira-kira pukul 8.30 pagi tadi.
“Mangsa ditemui di dalam kereta yang terbalik di dalam parit besar berhadapan sebuah kuil dalam kawasan ladang kelapa sawit.
“Mangsa dipercayai terbabas ke laluan bertentangan sebelum terjunam ke dalam parit di kawasan yang terlindung daripada pandangan orang ramai,” katanya di sini hari ini.
Menurut Sazalee, siasatan di tempat kejadian mendapati tiada kesan brek di atas jalan dan kereta mangsa remuk terutamanya di bahagian  bumbung dan hadapan.

Katanya, mayat mangsa dalam keadaan berpakaian lengkap telah busuk dan dipercayai meninggal dunia sejak seminggu lalu.
“Barang kemas yang mangsa pakai ketika keluar dari rumah masih berada pada mayat mangsa,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Keladi 3 warna cecah RM1,500
Oleh MOHD RASDAN AHMAD

24 September 2021, 8:01 pm
PETALING JAYA – Kegilaan baru rakyat Malaysia selepas beberapa hobi sebelum ini antaranya ikan laga (Belta) serta ikan Snake Heads kini terarah pula kepada pokok hiasan.
Terkini, pokok keladi yang sebelum ini hanya dijumpai di tepi-tepi paya rupanya menjadi kegilaan baharu rakyat Malaysia.
Namun ramai memilih kepada keladi yang mempunyai perbezaan pada rupa paras dan memiliki tiga warna berbeza.
Difahamkan, pokok keladi hiasan yang memiliki tiga warna menjadi rebutan boleh mencecah harga sehingga RM500 ke RM1,500 sepasu.
Dilaporkan trend ini berlaku ketika Perintah Kawalan Pergerakan (PKP) sejak awal tahun lalu kerana difahamkan ramai rakyat Malaysia yang kebosanan ketika perintah tersebut.
Rata-rata orang ramai menyifatkan hobi tersebut juga tidak kekal lama seperti mana hobi-hobi sebelum ini.

“Harapnya biarlah minat baru ni kekal lama sikit, kadang-kadang rakyat kita ni bermusim. Jenuh juga nak ‘follow’,” jelas Osman Hasan.
“Baru je bela ikan Belta, dah timbul hobi baru pula. Betul-betul berduit rakyat kita ni. Jangan mahal sangat aku baru nak mula minat ni,” ujar Saiful Rani. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sela masa enam minggu untuk dos kedua AstraZeneca
Oleh MOHD. HUSNI MOHD. NOOR

24 September 2021, 8:42 pm
PUTRAJAYA – Penerima dos pertama vaksin AstraZeneca boleh menarik nafas lega apabila Kementerian Kesihatan (KKM) menetapkan tempoh sela masa bagi agihan dos kedua dipendekkan kepada enam minggu.
Ia memberi kelegaan kepada penerima vaksin berkenaan kerana sebelum ini mereka terpaksa menunggu selama sembilan minggu bagi menerima dos kedua.
Menteri Kesihatan, Khairy Jamaluddin Abu Bakar berkata, ketetapan terbaharu mengenai agihan dos kedua vaksin itu akan bermula 1 Oktober ini.
Beliau berkata, keputusan itu adalah sebagai usaha untuk memudahkan penerima dos vaksin AstraZeneca di negara ini.
“Ini bermakna mereka akan menerima dos kedua dalam tempoh enam minggu,” katanya pada sidang akhbar di sini hari ini.
Sebelum ini, jarak masa dos kedua AstraZeneca adalah 12 minggu, sebelum dipendekkan ke sembilan minggu, bermula Julai lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Majoriti setuju THR bantu kurangkan perokok
Oleh MUHAMMAD IKHWAN IDERIS

24 September 2021, 8:43 pm
PETALING JAYA – Majoriti rakyat Malaysia (80 peratus) percaya penggunaan strategi pengurangan kemudaratan tembakau (THR) di negara ini akan membantu perokok berhenti merokok kerana mereka mempunyai pilihan untuk bertukar kepada alternatif yang kurang memudaratkan.
Ini berdasarkan tinjauan pendapat Clearing the Smoke: An Insight on Tobacco Harm Reduction yang dijalankan oleh Datametrics Research & Information Centre (Dare) yang berpangkalan di Malaysia baru-baru ini menerusi firma kajian pasaran, Green Zebras.
Kaji selidik tersebut mendapati lebih separuh dari responden (58 peratus) menyedari terdapat kajian yang membuktikan produk THR adalah kurang mudarat berbanding rokok tradisional.
Mengambil kira semua produk THR yang terdapat di pasaran, majoriti responden (51 peratus) berpandangan vape merupakan cara paling praktikal untuk berhenti merokok.

Pengarah Urusan Dare, Pankaj Kumar berkata, hasil tinjauan berkenaan memberikan pemahaman yang lebih baik mengenai persepsi rakyat Malaysia terhadap THR dan bagaimana vape dapat menjadi medium yang berkesan bagi mengurangkan tabiat merokok di Malaysia.
“Kerajaan perlu mengambil langkah yang tepat dan untuk memanfaatkan sepenuhnya potensi vape sebagai produk yang dapat mengurangkan kemudaratan dan pelaksanaan peraturan berkaitan adalah penting.

“Kerangka peraturan mesti ditentukan dengan baik dan mengambil kira manfaat kesihatan awam yang dapat ditawarkan oleh produk vape. Peraturan dan pencukaian yang sesuai bagi membezakan vape dan rokok tembakau perlu dilakukan untuk mendorong perokok beralih ke vape.
“Hasil tinjauan ini akan digunakan untuk menghasilkan satu laporan komprehensif mengenai manfaat pelaksanaan THR yang akan dilancarkan pada pertengahan Oktober ini,” katanya dalam satu kenyataan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hilang ketika menyelam di lombong pasir
Oleh MASTURAH SURADI

24 September 2021, 7:32 pm
KOTA TINGGI – Seorang warga emas dikhuatiri lemas selepas hilang ketika melakukan aktikviti menyelam di kawasan lombong pasir di Felda Pasak, di sini petang hari ini.
Ketua Bomba Balai Bomba Penyelamat (BBP) Kota Tinggi, Azman Jantan berkata, pihaknya menerima maklumat kejadian itu pada pukul 5.15 petang sebelum menghantar 15 anggota ke lokasi.
“Mangsa seorang lelaki warga emas berusia 64 tahun dipercayai lemas ketika melakukan aktikviti menyelam disekitar kawasan tersebut.
“Mangsa disedari hilang oleh majikannya pada pukul 12 tengahari tadi dan terus membuat aduan di balai polis yang berhampiran.
“Susulan itu operasi mencari dan menyelamat mangsa sedang dilakukan pasukan operasi dan dibantu pihak polis seramai tujuh orang,”katanya dalam kenyataan hari ini.
Tambahnya, seramai lima anggota unit Pasukan Penyelamat Di Air (PPDA) Jabatan Bomba Penyelamat Malaysia (JBPM) Negeri Johor juga telah berada dilokasi kejadian bagi membantu mencari mangsa.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


68 Ahli Parlimen diberikan pengurangan bayaran kompaun
Oleh SUBKHI SUDARJI

24 September 2021, 7:27 pm
PUTRAJAYA – Seramai 68 ahli Parlimen yang terlibat dalam perhimpunan di Dataran Merdeka Ogos lalu telah memohon pengurangan bayaran kompaun atas kesalahan melanggar prosedur operasi standard (SOP).
Menteri Dalam Negeri, Datuk Seri Hamzah Zainudin berkata, pengurangan bayaran kompaun telah diberikan dan kesemua Ahli Parlimen tersebut telah menjelaskan bayaran.
“Sama seperti rakyat lain, mereka yang langgar SOP dikenakan kompaun dan mereka minta diberikan diskaun.
“Kita bersetuju untuk beri diskaun kepada mereka,” katanya pada sidang akhbar penguatkuasaan dan pematuhan SOP Covid-19 di kementeriannya di sini hari ini.
Pada 2 Ogos lalu, seramai 68 Ahli Parlimen disiasat di bawah Seksyen 9 Akta Perhimpunan Aman 2012, Seksyen 269 Kanun Keseksaan serta Akta Pencegahan dan Pengawalan Penyakit Berjangkit 1988 (Akta 342). – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Universiti Itali tawar pengajian sarjana kopi
Oleh KOSMO!

24 September 2021, 7:30 pm
FLORENCE, Itali – Sebuah universiti di Itali menawarkan pengajian di peringkat sarjana dalam kursus khas untuk mempelajari apa yang perlu diketahui mengenai kopi, lapor laman Wionews, semalam.
Universiti Florence sudah pun mula membuka peluang mengikuti kursus tersebut yang akan bermula pada Januari 2022.
Setakat ini, kumpulan pertama sarjana dalam bidang kopi telah menerima penyertaan daripada 24 pelajar yang mengambil masa pengajian selama sembilan bulan.
Mereka akan mempelajari setiap ilmu dari sudut  praktikal dan teori mengenai kopi.
Penyelia kursus, juga ketua jabatan pertanian universiti tersebut dalam satu kenyataan memaklumkan bahawa kursus tersebut  akan merangkumi semua aspek perniagaan.
Ia turut merangkumi pembelajaran berkenaan pembuatan minuman berasaskan bijian itu seperti sejarah, kimia, teknologi dan ekonomi kopi.

Mereka juga akan dihantar untuk mendapatkan latihan indistri  dengan syarikat-syarikat berpengaruh dalam sektor tersebut.
Kumpulan pertama yang mengikuti kursus itu  akan mempelajarinya dalam dalam bahasa Itali tetapi universiti itu bersedia untuk menawarkannya dalam bahasa Inggeris jika mendapat sambutan baik. – Agensi


Garis panduan dos penggalak dibentang kepada JKJAV minggu depan
Oleh MOHD. HUSNI MOHD. NOOR

24 September 2021, 7:22 pm
PUTRAJAYA – Garis panduan mengenai proses agihan dos ketiga dan dos penggalak vaksin Covid-19 akan dibentangkan dalam mesyuarat Jawatankuasa Khas Jaminan Akses Vaksin Covid-19 (JKJAV) minggu depan.
Menteri Kesihatan, Khairy Jamaluddin Abu Bakar berkata, ketika ini, panel pakar perubatan dan kesihatan sedang membangunkan garis panduan pelaksanaan pemberian dos itu.
Beliau berkata, ada perbezaan antara agihan dos ketiga dan dos penggalak.
“Dos ketiga diberikan apabila tindak balas imun terhadap dua dos tidak mencukupi dan mereka memerlukan dos ketiga bagi memperoleh tindak balas optimum.
“Keutamaan bagi dos ketiga ini adalah kumpulan berisiko tinggi terlebih seperti anggota barisan hadapan kesihatan, pesakit kurang daya tahan imun, warga tua dengan komorbiditi dan individu yang tinggal atau bekerja di pusat jagaan jangka panjang,” katanya pada sidang akhbar di sini hari ini.
Sementara itu, Khairy Jamaluddin berkata, dos penggalak pula adalah bagi mereka yang sudah lengkap dua dos tetapi tindak balas imun sudah mula turun selepas beberapa bulan.

“Dos penggalak akan diberikan sebagai perangsang kepada sistem imun supaya ia lebih berkesan terhadap Covid-19,” katanya.
Katanya, pihaknya akan memberi keutamaan agihan bagi dos ketiga dahulu diikuti dos penggalak mulai bulan depan sebaik mendapat kelulusan Bahagian Regulatori Farmasi Negara (NPRA). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Individu langgar perintah HSO akan ditangkap serta-merta
Oleh SUBKHI SUDARJI

24 September 2021, 7:10 pm
PUTRAJAYA – Polis Diraja Malaysia (PDRM) akan memburu dan membuat tangkapan serta-merta di rumah mahupun di lokasi terhadap mana-mana individu yang didapati melanggar perintah kuarantin di kediaman masing-masing.
Menteri Dalam Negeri, Datuk Seri Hamzah Zainudin berkata, laporan analisis mobiliti aplikasi MySejahtera mendedahkan bahawa sebanyak 523 daftar masuk (check-in) telah dikenal pasti dalam kalangan kes pesakit positif Covid-19 yang diberikan perintah kuarantin di rumah (HSO).
Katanya, Jawatankuasa Koordinasi Penguatkuasaan dan Pematuhan SOP Covid-19 (JKPS) memandang serius laporan pelanggaran perintah kuarantin tersebut, dengan 18 peratus kes berkenaan dikesan berlaku di pasar raya.
“Bagi membolehkan tindakan tegas diambil pihak berkuasa dengan pantas dan tegas, JKPS telah meminta Kementerian Kesihatan (KKM) untuk menyalurkan maklumat berhubung pelanggaran perintah HSO secara serta-merta (real-time) kepada pihak polis bagi tujuan penguatkuasaan di lapangan.
“Melalui maklumat tersebut, pihak berkuasa seperti PDRM dapat diatur gerak terus ke mana-mana lokasi yang telah dikenal pasti bagi tujuan penguatkuasaan berdasarkan undang-undang sedia ada,” katanya pada sidang akhbar penguatkuasaan dan pematuhan prosedur operasi standard (SOP) Covid-19 di kementeriannya di sini hari ini.
Hamzah berkata, premis yang didapati membenarkan individu yang melanggar perintah HSO memasuki premis mereka juga boleh dikenakan tindakan undang-undang. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Guru pusat jagaan dirakam hempas kanak-kanak 4 tahun ke lantai
Oleh KOSMO!

24 September 2021, 6:40 pm
FAIRFIELD, OHIO – Satu rakaman video menunjukkan seorang pengasuh di Ohio menghempas tubuh seorang kanak-kanak perempuan ke lantai sebelum berlalu pergi, lapor akhbar New York Post semalam.
James Ciolino dipecat selepas didakwa melakukan serangan pada 21 Jun lalu di mana dia telah menghempas tubuh seorang kanak-kanak perempuan ke lantai sebelum kanak-kanak itu menangis.
Ciolino didengar berkata, ‘keluar dari sini’ kepada kanak-kanak tersebut sebelum kembali mengetuai kelas tersebut sambil menyanyikan lagu selamat pagi.
Kanak-kanak perempuan itu menangis dengan kuat selama 50 saat sebelum Ciolino dilihat bangun daripada tempat duduknya.
Namun, lelaki itu tidak memujuk kanak-kanak tersebut, malah dia mendukung mangsa dan membawanya keluar daripada kelas itu.
Pengarah Pusat Pembelajaran Awal Kanak-Kanak Wilde Kingdom, Lisa McMillon berkata, dia memecat pelaku bersama seorang lagi guru dan membuat laporan terhadap kedua-dua mereka.

“Video tersebut menunjukkan perkara sebenar yang berlaku. Sebaik sahaja anda menontonnya, anda tahu apa yang perlu dibuat,” katanya.
Sebelum kejadian itu, mangsa telah meninggalkan kelasnya untuk pergi ke kelas lain.
Guru kelas tersebut yang dikenali sebagai Jennifer Miller menjerit ke arah Ciolino supaya mengambil kanak-kanak tersebut, namun lelaki tinggi dan bertubuh sasa itu menutup pintu kelasnya.
Miller kemudian membuka pintu kelas Ciolino dan menyuruh kanak-kanak itu masuk ke dalamnya.
Menerusi video itu, Ciolino dapat dilihat memaksa mangsa masuk ke dalam kelas sambil diperhatikan Miller.
Ibu kanak-kanak perempuan itu berkata, lelaki itu menolak anaknya seperti haiwan – Agensi


Malaysia, 56 negara lain sertai debat UNGA secara maya
Oleh AMREE AHMAD

24 September 2021, 7:41 pm
PUTRAJAYA – Perdana Menteri, Datuk Seri Ismail Sabri Yaakob bakal berucap secara maya ketika sesi debat Perhimpunan Agung Bangsa-Bangsa Bersatu (UNGA) ke-76 esok
Ketua Setiausaha Kementerian Luar, Datuk Seri Muhammad Shahrul Ikram Yaakob berkata, ini merupakan penampilan julung kali pemimpin berkenaan di Pertubuhan Bangsa-Bangsa Bersatu (PBB) secara maya yang akan disiarkan di dua skrin gergasi di dewan UNGA.
“Pemimpin dari 56 negara lain juga tampil sedemikian dan di peringkat Asia Tenggara, hanya ketua kerajaan Vietnam yang muncul sesi itu secara fizikal,” katanya pada sidang akhbar khas di Wisma Putra di sini hari ini.
Langkah tersebut susulan kebimbangan isu penularan varian baharu wabak Covid-19 di ibu pejabat PBB di New York, Amerika Syarikat (AS) yang sudah merekodkan banyak kes baharu.
Muhammad Shahrul berkata, ucapan Ismail Sabri pada sesi itu katanya, dapat diikuti menerusi platform rasmi televisyen PBB dan saluran TV1 RTM dijangka menyiarkannya antara pukul 11 malam hingga 1 pagi Ahad ini.
Beliau merupakan pendebat kesembilan selepas pemimpin Haiti dan sebelum Laos. Presiden UNGA ialah Abdulla Shahid iaitu bekas menteri luar dan Speaker Parlimen Maldives.

Sesi debat umum yang sudah berlangsung sejak Selasa lalu dan akan berakhir pada Isnin depan itu merupakan wadah setiap pemimpin menyatakan pendirian negara dalam isu antarabangsa.
Malaysia yang menjadi anggota PBB pada 1957 setelah mencapai kemerdekaan, turut tidak ketinggalan menyertai sesi debat itu bagi menzahirkan penegasan negara dalam pelbagai isu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pokok kelapa bercabang lapan mahu dibeli pada harga RM4,406
Oleh KOSMO!

24 September 2021, 6:58 pm
JAKARTA – Sebatang pokok kelapa  yang tumbuh di Kabupaten Pacitan, Jawa Timur telah menarik perhatian orang ramai kerana keunikannya yang bercabang lapan, lapor Suara.com, semalam.
Pokok berusia 40 tahun milik Kateno dari Desa Ploso itu dianggap istimewa kerana kebiasaannya pokok kelapa hanya tumbuh lurus tanpa dahan bercabang.
Menurut Kateno, pokok kelapa setinggi lapan meter itu pernah mahu dibeli orang pada harga 15 juta rupiah (RM4,406).
“Seingat saya, benihnya adalah benih biasa seperti kebanyakan pokok kelapa yang selalu saya tanam.
“Saya tidak sangka apabila tumbuh, ia akan bercabang lapan seperti ini hingga ada yang sanggup membelinya,” ujar Kateno.
Namun begitu, Kateno menolak tawaran itu dengan baik kerana bapanya sudah berpesan agar pokok tersebut tidak diserahkan kepada orang lain.

Sementara itu, Ketua Kampung Desa Ploso, Agus Cahyono mengakui kisah tular pokok kelapa ini menjadikan desa itu sebagai salah satu lokasi pelancongan popular di Jawa Timur. – Agensi


Dokumen rasmi RMK-12 di tangan PM
Oleh MOHD RASDAN AHMAD

24 September 2021, 7:16 pm
PETALING JAYA – Dokumen rasmi Rancangan Malaysia Kedua Belas (RMK-12) sudah diserahkan secara rasmi ke tangan Perdana Menteri Datuk Seri Ismail Sabri Yaakob hari ini.
Ismail Sabri dalam satu hantaran di Facebook milik beliau sebentar tadi memaklumkan perkara tersebut dan dokumen rasmi itu diberi oleh Menteri di Jabatan Perdana Menteri (Ekonomi), Datuk Seri Mustapa Mohamed.
“Hari ini saya menerima penyerahan dokumen rasmi Rancangan Malaysia Kedua Belas (RMK-12) daripada Menteri di Jabatan Perdana Menteri (Ekonomi), Datuk Seri Mustapa Mohamed untuk dibentangkan di Dewan Rakyat pada hari Isnin, 27 September 2021.
“Insya-Allah, semoga semuanya dipermudahkan,” jelas beliau di Facebook sebentar tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Disangka maut kemalangan, rupanya dibunuh
Oleh NOOR HASLIZA NUSI

24 September 2021, 7:37 pm
GEORGE TOWN – Seorang buruh binaan warga tempatan ditemui maut selepas dipercayai dibunuh seorang kenalannya di hadapan sebuah premis di Jalan 6, Changkat Minden, Jelutong di sini petang tadi.
Mangsa lelaki berusia 52 tahun itu ditemui orang awam dalam keadaan terbaring di lokasi kejadian kira-kira pukul 2.30 petang.
Ketua Polis Daerah Timur Laut, Asisten Komisioner Soffian Santong berkata, pihaknya sebelum itu menerima laporan daripada orang awam mengenai satu kejadian kemalangan membabitkan mangsa.
Menurutnya, pemeriksaan awal di lokasi kejadian mendapati kematian lelaki tersebut tidak menunjukkan sebarang unsur kemalangan sebaliknya mengesyaki berlaku kejadian bunuh.
“Hasil siasatan lanjut polis kemudiannya mendapati mangsa telah dipukul seorang lelaki selepas suspek berang dengan tindakan si mati yang mengeluarkan kata-kata tidak elok terhadapnya.
“Si mati ditemui terbaring bersebelahan dengan motosikalnya dan sebelum itu telah mendapat bantuan orang awam untuk mengalihkan motosikal dan memberi bantuan pernafasan,” katanya kepada pemberita di lokasi kejadian sebentar tadi.

Soffian memberitahu, pemeriksaan lanjut ke atas si mati juga menemui kesan lebam pada dahi kiri dan kecederaan luka pada kening sebelah kanan.
“Polis kini giat memburu suspek berusia 42 tahun bagi membantu siasat dan mengenalpasti punca sebenar kejadian berlaku.
“Kita difahamkan, mereka selalu berada di sini (lokasi kejadian) untuk melepak dan minum minuman keras” ujarnya siasatan akan dijalankan mengikut Seksyen 302 Kanun Kesesakan iaitu bunuh. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Terkena penyakit misteri, Almy Nadia tertekan lihat keadaan suami
Oleh SAIRUL ZAMRI MISRANI

24 September 2021, 6:26 pm
PETALING JAYA – Pelakon Datin Almy Nadia sedih melihat keadaan suaminya, Datuk Fizz Fairuz yang dikatakan terkena penyakit misteri selepas pulang dari penggambaran drama seram beberapa minggu lalu.
Menerusi hantaran dalam Instagram, Almy berkata, suaminya kini berubah apabila kerap termenung seorang diri selain hilang selera makan.
“Memang pasal kau (merujuk pada sedutan drama lakonan Fizz), laki aku kurus kering sakit tau. Balik dari shooting (penggambaran) cerita ni lah, suami saya dilanda sakit misteri sampai tak makan minum sepanjang dua minggu.
“Sampai diserang sakit gastrik tau. Walaupun dah berubat tapi bekas sisa baki tiu masih ada ya. Sekarang dah pulih tapi dia masih dilanda sakit termenung, moody (muram), susah senyum dan tak ceria macam dulu,” tulisnya.
Menerusi hantaran sama, Almy, 35, turut memuat naik sedutan babak dilakonkan Fizz yang ketika itu sedang bersama topeng dikenali sebagai barongan.
Menurut Almy atau nama sebenarnya Almy Nadia Aminuddin Shah, semuanya berlaku selepas Fizz menjalani penggambaran drama Malaysian Ghost Stories terbitan Astro di sebuah kampung Bernama Sahom terletak di Gopeng, Perak.

“Realitinya aku sekarang tengah tertekan dan jadi sedih sebab suami aku yang dulunya ceria dan gembira, tapi sekarang sakit. Nak pulihkan sakit dia bukan senang,” luahnya lagi.
Terdahulu, Fizz terpaksa dimasukkan ke hospital selepas badannya lemah kerana tidak makan selama dua minggu selain diserang sakit gastrik yang teruk.
Untuk rekod, Malaysian Ghost Stories merupakan drama himpunan cerita seram berbeza episod dan ditayangkan setiap Isnin hingga Khamis untuk saluran Astro Ria pukul 11 malam. – K! ONLINE


Bayi lelaki kritikal dipercayai didera pengasuh
Oleh ASLIZA MUSA

24 September 2021, 6:18 pm
IPOH – Seorang bayi lelaki berusia tujuh bulan mengalami pendarahan pada kepala dipercayai didera pengasuh dalam kejadian di Taman Desa Pelancongan di sini kelmarin.
Ketua Polis Perak, Datuk Mior Faridalathrash Wahid berkata, kejadian disedari bapa mangsa selepas dihubungi pengasuh itu yang meminta mengambil bayi terbabit yang dikatakan terjatuh dari alat bantu berjalan atau ‘baby walker’.
Katanya, setibanya lelaki itu di rumah pengasuh berkenaan, dia mendapati terdapat kesan bengkak pada kepala bayinya.
Mior Faridalathrash Wahid
“Bapa mangsa bertanyakan keadaan bayinya kepada wanita berusia lingkungan 22 tahun itu dan dia memberitahu bayi tersebut terjatuh semasa didukung.
“Mangsa segera dibawa ke Hospital Raja Permaisuri Bainun (HRPB) untuk rawatan dan pemeriksaan mendapati terdapat pendarahan di kepala dan tempurung kepala retak,” katanya di sini hari ini.
Menurut Mior Farid, mangsa tidak sedarkan diri dan kini berada dalam keadaan kritikal.

Berikutan itu katanya, satu laporan polis berkaitan cubaan bunuh diterima pihaknya semalam yang membawa kepada tangkapan pengasuh berkenaan.
“Bayi itu dihantar ke rumah pengasuh dalam keadaan sihat pada pukul 7.10 pagi kelmarin, sebelum bapanya dihubungi pada pukul 2.35 petang untuk mengambil bayinya semula.
“Berdasarkan maklumat awal, suspek warga tempatan itu dikatakan telah menghempas kepala bayi itu sebanyak dua kali ke lantai kerana mangsa tidak berhenti menangis.
“Suspek hanya berhenti melakukan perbuatan itu setelah menyedari mangsa tidak sedarkan diri,” katanya.
Tambah beliau, siasatan kes berkenaan dijalankan mengikut Seksyen 307 Kanun Keseksaan kerana cubaan membunuh. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pengeluaran LKM kepada warga emas wajar dihadkan
Oleh EDDY AQMAL MOHAMED HAMIDI

24 September 2021, 6:10 pm
KUALA LUMPUR – Polis Diraja Malaysia (PDRM) mencadangkan agar pengeluaran Lesen Kenderaan Motor (LKM) kepada warga emas dihadkan oleh kerajaan.
Pengarah Jabatan Siasatan dan Penguatkuasaan Trafik (JSPT) Bukit Aman Datuk Azisman Alias berkata, cadangan tersebut diutarakan memandangkan terdapat faktor menunjukkan bahawa warga emas antara yang menjadi penyumbang kepada kemalangan di jalan raya.
“Kita kena tahu apabila mencapai usia warga emas banyak penyakit yang datang antaranya seperti nyanyuk, alzheimer dan penglihatan mata tidak terang.
“Faktor berkenaan secara tidak langsung boleh menyebabkan berlakunya kemalangan di jalan raya dan terdapat kes sebelum ini seorang warga emas memandu kenderaan dengan memasuki lorong motosikal,” katanya pada satu sidang akhbar khas di Bukit Aman, di sini, hari ini.
Menurut beliau, golongan berkenaan juga perlu berjumpa dengan doktor untuk membuat pemeriksaan kesihatan bagi mendapatkan surat pengesahan mengatakan bahawa mereka sihat tubuh badan untuk memandu kenderaan.
“Sebagai contoh, dalam polis lesen senjata api hanya diperbaharui sekali setahun dan cadangan pengeluaran LKM kepada warga emas juga perlu berbuat demikian (perlu diperbaharui setiap tahun).

“Sekiranya seorang warga emas berusia 70 tahun memperbaharui LKM bagi tempoh lima tahun maka ia tidak sesuai sama sekali kerana faktor usia jadi kerajaan harus meneliti perkara ini dan mengkaji pengeluaran LKM kepada warga emas,” ujar beliau.
Dalam pada itu, Azisman turut mencadangkan agar kerajaan mengeluarkan satu polisi untuk motosikal berkuasa rendah tidak mengeluarkan bunyi bising.
“Polisi berkenaan diperlukan kerana rata-rata motosikal berkuasa rendah ini banyak diubahsuai ekzosnya agar mengeluarkan bunyi bingit dan tidak mengikut spesifikasi yang ditetapkan,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


MYOR tingkatkan integriti kadar penanda aras kewangan
Oleh KOSMO!

24 September 2021, 6:09 pm
PETALING JAYA – Bank Negara Malaysia (BNM) melancarkan Kadar Semalaman Malaysia  (MYOR) sebagai kadar rujukan alternatif (ARR) yang baharu bagi Malaysia.
Pada peringkat global, ARR diperkenalkan untuk meningkatkan integriti kadar penanda aras kewangan sebagai sebahagian daripada peralihan kepada kadar berasaskan transaksi, sejajar dengan pembaharuan Kadar Tawaran Antara Bank London (LIBOR) selepas krisis kewangan global.
Menurut  bank pusat, pengenalan  ARR bertujuan untuk memudahkan penggunaan kadar penanda aras agar lebih mantap dan berdasarkan transaksi dalam pasaran kewangan yang cair dan aktif.
Jelasnya,  MYOR akan beroperasi selari dengan Kadar Tawaran Antara Bank Kuala Lumpur ( KLIBOR) sedia ada, dengan tinjauan berkala untuk memastikan bahawa kadar penanda aras kewangan tetap mantap dan mencerminkan pasaran asas yang aktif.
Pendekatan berbilang kadar (multiplerate approach) ini disokong oleh Lembaga Kestabilan Kewangan (FSB) dan diterima pakai oleh banyak negara lain.
“Ketersediaan dua kadar penanda aras kewangan akan memberikan fleksibiliti kepada peserta pasaran untuk memilih kadar yang paling sesuai dengan keperluan mereka dan membantu membangunkan produk berasaskan MYOR.

“Penawaran produk  LIBOR merupakan kadar penanda aras kewangan yang digunakan secara meluas untuk kadar faedah jangka pendek, berdasarkan anggaran kadar pembiayaan oleh bank-bank besar yang aktif dalam pasaran pembiayaan borong tanpa jaminan pada peringkat antarabangsa,” katanya dalam kenyataan.
Bersempena pelancaran MYOR, BNM telah menerbitkan Dokumen Dasar MYOR yang memasukkan ciri-ciri utama dan piawaian tadbir urus yang dibangunkan bersama Jawatankuasa Pasaran Kewangan (FMC).
Selain itu, BNM juga akan menamatkan penerbitan tempoh KLIBOR dan 12 bulan, iaitu kadar yang paling kurang dirujuk dalam pasaran untuk kontrak kewangan pada 1 Januari 2023.
Tempoh KLIBOR satu, tiga dan enam bulan yang terus mencerminkan pasaran asas yang aktif juga akan dikaji pada separuh kedua tahun 2022.


SPRM cari lelaki bantu pengurusan kes
Oleh LUQMAN RIDHWAN MOHAMED NOR

24 September 2021, 6:29 pm
PUTRAJAYA – Suruhanjaya Pencegahan Rasuah Malaysia (SPRM) Kedah sedang mengesan seorang individu bagi membantu pengurusan kes SPRM.
SPRM dalam satu kenyataan berkata, lelaki tersebut, Loi Kok Lun, 40, mempunyai alamat terakhir di 97, Perumahan Awam Baru, 06600 Kuala Kedah, Kedah.
Kok Lun
“Sehubungan itu, orang ramai yang mengenali atau mempunyai maklumat mengenai individu berkenaan diminta menghubungi pegawai penyiasat, Muhammad Irwan Khurshairi Md. Balkhis di talian 04-700 1880 atau 013-730 3739.
“Orang ramai juga boleh menghantar emel di alamat [email protected],” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Netizen tegur Aiman Hakim tak jaga aib isteri
Oleh MOHAMMAD SHAHEMY AZMI

24 September 2021, 6:06 pm
PETALING JAYA – Pelakon Aiman Hakim Ridza ditegur netizen selepas memuat naik gambar yang menampakkan bahagian belahan dada isterinya yang juga pelakon, Zahirah MacWilson dalam Instagram.
Dalam perkongsian tersebut, Aiman memuat naik beberapa keping gambar bersama isteri serta anak mereka, Isaac Raees yang kini berusia sembilan bulan.
Bagaimanapun, gambar yang dikongsikan pelakon drama Pengantin 100 hari itu meraih perhatian pengikutnya dalam Instagram apabila pakaian yang dipakai Zahirah menampakkan bahagian yang tidak sepatutnya.
Sebagai seorang suami, rata-rata peminatnya meminta Aiman untuk memadam foto tersebut bagi menutup aib isterinya.
Bahkan ada juga pengikutnya menyarankan supaya Aiman, 32, memadam gambar tersebut daripada menjadi tatapan orang ramai dalam media sosial.
“Aurat isteri tu nampak. Biarlah untuk tatapanmu sahaja,” ujar seorang pengikutnya dalam Instagram.

“Padam lebih baik sebelum menjadi tatapan ramai,” tegur seorang lagi pengikutnya.
“Suami jagalah aurat isterimu khas untuk tontonan dirimu sahaja. Suka ke orang lain tengok aurat isteri awak?” kata seorang netizen.
Sementara itu, ada juga yang menasihati pengguna lain supaya menjaga bahasa dalam memberi teguran dengan cara baik supaya tidak menjatuhkan air muka seseorang.
Sekadar info, Aiman dan Zahirah mendirikan rumah tangga pada 20 Februari 2020 di GlamHall Mercu Mustapha Kamal, Petaling Jaya.
Pasangan itu kemudiannya dikurniakan cahaya mata sulung lelaki pada 5 Januari lalu yang dilahirkan di Australia. – K! ONLINE


Pelajar universiti rugi RM3,000 ditipu pembeli jam tangan pintar
Oleh MOHD SYALMIZI HAMID

24 September 2021, 6:06 pm
SEBERANG PERAI – Seorang pelajar universiti kerugian wang RM3,000 selepas dipercayai ditipu berhubung penjualan sebuah jam tangan pintar yang dibuatnya di sebuah aplikasi perdagangan popular.
Mangsa lelaki berusia 21 tahun itu dikatakan berhasrat menjual jam pintar jenama Apple miliknya itu di aplikasi berkenaan dengan membuat iklan.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, mangsa telah dihubungi oleh individu yang mendakwa dari luar negara menerusi aplikasi WhatsApp kononnya mahu membeli jam tersebut.
“Suspek memberitahu mangsa bahawa dia telah membuat pembayaran menerusi transaksi dari luar negara, namun mengalami masalah ‘pending’ (tidak selesai).
“Mangsa yang tidak membuat semakan lanjut telah memindahkan wang RM3,000 ke dalam akaun yang diberikan individu terbabit kononnya bagi memperoleh wang yang ‘pending’ tersebut,” katanya kepada pemberita hari ini.
Beliau berkata, mangsa berasa ditipu selepas pembeli berkenan gagal dihubungi sejurus dia membuat transaksi itu dan tampil membuat laporan polis.

Menurut Noorzainy, kes itu disiasat mengikut Seksyen 420 Kanun Keseksaan kerana menipu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929